TRATAMENTUL POLITIC SI JURIDIC AL MINORITATILOR ETNICE IN STATELE MEMBRE ALE UE

 

CUPRINS

  

I. INTRODUCERE










II. REGLEMENTĂRI INTERNAŢIONALE PRIVIND MINORITĂŢILE NAŢIONALE




III. CONCEPTUL DE MINORITATE







Noile minorităţi











IV. PROTECŢIA MINORITĂŢILOR NAŢIONALE ÎN STATELE MEMBRE ALE UE








1. Austria












2. Belgia












3. Danemarca 











4. Finlanda












5. Franţa 












6. Germania 










7. Irlanda 












8. Italia












9. Marea Britanie











10. Olanda












11. Spania



 

 I. INTRODUCERE

 


Pe harta lumii puţine state sunt omogene din punct de vedere etnic. Regula este dată de existenţa pe teritoriul mai multor state a unor grupuri diferite etnic de majoritatea populaţiei.


Minorităţile s-au format în diferite epoci istorice şi din cauze diferite, iar situaţia lor diferă de la ţară la ţară. O serie de minorităţi s-au format ca urmare a migraţiei europene pe alte continente1. Altă categorie sunt minorităţile din anii 1950- 1970, perioada creşterii economice rapide a lumii industrializate. Aceasta a cauzat migrări în masă din ţări sărace spre cele bogate. Astfel, indienii şi pakistanezii au emigrat în Anglia, mexicanii în SUA, algerienii în Franţa, surinamezii în Olanda, turcii şi iugoslavii în Germania şi Belgia, greci şi maltezi în Australia. 


Alte situaţii de apariţie a populaţiilor minoritare au apărut ca rezultat al destrămării imperiilor austro-ungar şi otoman, după primul război mondial–ambele erau conglomerate de popoare şi minorităţi–iar mai recent noi minorităţi s-au format ca urmare a dezmembrării fostei Uniuni Sovietice şi fostei Iugoslavii2 .


De-a lungul istoriei, în multe cazuri minorităţile au fost confruntate cu mediul ostil al majorităţii care deţinea puterea de stat, cu politici de represiune şi asimilare forţată, şi-au păstrat cu greu limba şi cultura.


Istoria a cunoscut şi o serie de cazuri când minorităţile au exercitat puterea politică şi au dominat popoare întregi, instituind politici de apartheid, segregaţie şi asimilare. 


Apartenenţa la o etnie sau alta, tensiunile decurgând din diferenţele între grupuri etnice şi din tendinţele de dominaţie ale unora asupra altora, au fost sursă a numeroase conflicte. Experienţa istorică demonstrează în acelaşi timp o strânsă corelaţie între etnicitate şi politică în plan intern şi internaţional, în sensul că diferenţele etnice, prejudecăţile, suspiciunile şi ura din motive rasiale, etnice sau religioase au fost întreţinute şi adesea folosite de state sau de antreprenori politici pentru a contrapune grupuri umane de etnii diferite, cel mai adesea a contrapune minorităţile majorităţii populaţiei şi a le sprijini, creând astfel situaţii conflictuale care să justifice sau să menţină poziţia lor dominantă în diverse zone ale globului3.


Diversitatea culturală, lingvistică, religioasă sau etnică în interiorul frontierelor de stat nu produce, în sine, probleme sau confruntări etnice. Rădăcina problemelor nu stă în diversitate ca atare, ci în ideile profunde pe care politicienii şi cetăţenii le au despre aceasta, opiniile lor despre locul lor şi al altora, al diferitelor grupuri în stat şi în societate4. Conţinutul specific al acestor concepţii poate transforma diversitatea într-o problemă între majoritate şi minorităţi. Minorităţile şi majorităţile sunt entităţi naturale reale, dar în plan social ele acţionează drept componente politico–ideologice şi social–istorice ale societăţii. Cea mai nocivă concepţie este ideologia naţionalismului extremist, conform căreia un stat poate funcţiona în mod normal numai atunci când este etnic omogen sau, când la un grup se disting anumite trăsături culturale, lingvistice sau etnice diferite de alte grupuri, acesta are dreptul să aibă statul său şi să se separe de celelalte grupuri diferite de el. 


În Europa occidentală conflictele etnice au fost mai puţine şi nu atât de violente cum au fost cele din zonele asiatice şi africane. Astfel în ţări ca Anglia–Irlanda de Nord, Spania–Ţara Bascilor şi Catalunia, Italia–Tirolul de Sud şi Belgia au fost înregistrate totuşi asemenea conflicte.


Anii 90 au adus, odată cu căderea comunismului şi a sistemelor dictatoriale, cererile numeroaselor popoare din state multinaţionale sau ale grupurilor minoritare din alte state ale Europei de Est, de recunoaştere, deplină participare la viaţa social–politică, egalitate în drepturi şi protecţia identităţii lor, uneori de autonomie pe baze etnice sau autodeterminare. 


Comun multor situaţii din Europa de Est sunt două percepţii strâns legate una de alta5. Prima se referă la faptul că trebuie luate măsuri pentru a nu se mai repeta situaţiile din trecut când minorităţile au fost supuse represiunilor şi au suferit discriminări. A doua percepţie, mult mai răspândită în rândul elitelor politice ale unor minorităţi, este că minoritatea este victimă a unei nedreptăţi istorice, care poate şi trebuie să fie corectată acum, prin crearea unui statut special. Membrii majorităţii adesea acceptă legitimitatea primei percepţii, adăugând că şi majoritatea a fost victima lipsei de democraţie şi a încălcării drepturilor omului. 


Aceste evoluţii în Europa de Est exercită influenţa lor şi asupra situaţiilor din ţările vest europene, chiar dacă aici avem de-a face cu democraţii solide, bine consolidate, iar procesul de reconciliere istorică între statele asociate în structurile euro–atlantice a eliminat sau a diminuat tendinţele de folosire în scopuri politice, în relaţiile dintre state, a situaţiilor minoritare. 


Grupurile etnice, mai mari sau mai mici, sunt mai conştiente de identitatea lor lingvistică, culturală, religioasă şi simt nevoia de a consolida şi dezvolta aceste caracteristici. Este una din explicaţiile faptului că în ultimii ani la nivelul Consiliului Europei s-au dezvoltat o serie de standarde europene pentru persoanele aparţinând minorităţilor naţionale, în scopul protejării limbii şi culturii minoritare. 


Există chiar ţări occidentale care manifestă tendinţe, cum le numesc autorii, de "tribalism postmodern”, eforturi de a rupe vechea naţiune sau de a forma noi state independente; exemple în acest sens sunt Anglia – Scoţia şi Ţara Galilor, şi Canada – Quebec.


În afară de aspectul pur ştiinţific, noţiunile de rasă şi etnie nu trebuie să aibă valoare sau consecinţă în relaţiile interumane, ele exercitând influenţă asupra mentalităţilor, permiţând delimitarea fizică şi psihologică, deşi adesea iluzorie, a spaţiului care ne separă pe noi de ei. Frontierele fizice dintre state au şi consecinţe psihologice, în sensul că ele nu marchează numai limite politice şi juridice, ci sunt considerate şi ca delimitând un spaţiu sentimental de apartenenţă la un grup sau altul.


Deşi teoriile rasiste s-au prăbuşit, unele atitudini persistă, ca şi unele comportamente, şi merg de la ignorare la violenţă. Istoric prezentând situaţia, o primă tentativă de luptă contra rasismului a fost de a promova toleranţa faţă de minorităţile rasiale sau etnice. Au urmat eforturile în planul legislativ şi practic, pentru a asigura egalitatea în drepturi şi a nediscriminării, în diverse domenii ale vieţii sociale, incluzând şi măsurile speciale pentru eliminarea unor inegalităţi faţă de un grup sau altul. 


Recent s-a încercat înlocuirea conceptului toleranţei cu un principiu dinamic, activ, cel al pluriculturalismului, al diversităţii culturale, ca un bun fundamental al omenirii. În acest sens documentele internaţionale amintesc de respect pentru diversitate culturală, lingvistică, religioasă, pentru dreptul de a fi diferit. 


În ciuda eforturilor depuse pentru a evidenţia bogăţia societăţilor pluriculturale, bazate pe respectarea identităţii persoanelor şi minorităţilor, în loc să învingă prejudecăţile şi sentimentele de respingere pe baze etnice şi rasiale, acesta pare să fi constituit izvorul altor reprezentări de tip rasist. Transformând tezele antirasiste, au absolutizat diferenţele culturale într-o viziune segregaţionistă a societăţii umane6. 


În fond, concepţia toleranţei, a egalităţii, a respectării diversităţii şi specificităţii culturale, ca şi a identităţii persoanelor şi minorităţilor, au adăugat elemente pozitive necesare unei abordări complexe a fenomenului minoritar în toate formele sale de manifestare, cu condiţia ca fiecare din aceste elemente să fie utilizat în mod constructiv, în corelaţie cu celelalte şi cu respectarea principiului interacţiunii, care caracterizează toate fenomenele vieţii sociale a oamenilor, indiferent de rasă, culoare, origine etnică, limbă, cultură sau religie, cu respectarea drepturilor şi libertăţilor fundamentale ale omului7.


Patru realităţi soci-politice au contribuit la definirea minorităţilor şi a drepturilor minorităţilor la nivel internaţional:

1.Conceptul de “minoritate” nu se încadrează cu uşurinţă în cadrul paradigmei teoretice a statului, indiferent dacă statul se bazează pe teoria contractului social individual al democraţiilor vestice. Statul este privit ca o colecţie de coaliţii bazate pe interesul personal sau pe cel al claselor economice. Cu toate acestea, adesea realitatea arată că legăturile etnice sau lingvistice sunt mult mai influente decât considerentele de clasă sau cele individuale în provocarea sau aplanarea multora dintre conflicte.

2. Existenţa reală a minorităţilor şi a statelor puternic eterogene în lumea contemporană este în contradicţie cu teoria statului naţiune.

3. Teama specifică tuturor ţărilor, în special a statelor nou formate, că recunoaşterea drepturilor minorităţilor ar putea încuraja fragmentarea sau separarea. Hipersensibilitatea naturală a noilor state în ce priveşte suveranitatea lor, precum şi imperfecta implementare a principiului autodeterminării naţionale, din perioada de după Tratatul de la Versailles, a fost cel puţin la fel de problematică ca în perioada post–colonială.

4. Realitatea socială a discriminării pe scară largă şi a intoleranţei legate de religie şi etnicitate. Această formă de intoleranţă poate fi găsită în toate regiunile lumii şi în state având diverse grade de dezvoltare economică; este favorizată atât de dictatori, cât şi de aşa zişii democraţi, pentru a-şi realiza propriile interese.

Dificultăţile întâmpinate de state în recunoaşterea drepturilor minorităţilor au, în contrapartidă, sporirea temerilor chiar în cadrul minoritar8. Aceste temeri sunt reacţii la recunoaşterea drepturilor minorităţilor ca atare, încă din timpul celui de-al doilea război mondial când conceptul de minorităţi a fost sacrificat în favoarea statelor naţiune.

Rezultatul acestor confruntări dintre reafirmarea drepturilor de către grupurile minoritare şi rezistenţa statelor în faţa pluralismului s-a manifestat prin faptul că multe grupuri minoritare de astăzi îşi propun scopuri politice şi economice mai complexe şi nu se mulţumesc cu drepturile culturale şi lingvistice care li se acordă în mod tradiţional.

Violenţa care a rezultat din aceste confruntări politice majore a cuprins noi state, acolo unde ea a izbucnit din cauza conflictelor etnice nerezolvate, în perioada independenţei, dar şi în state mai vechi, ale căror minorităţi au devenit mai conştiente şi mai dornice de afirmare sau cele care îşi reînnoiesc vechile cereri.

Având în vedere documentele citate, precum şi instrumentele internaţionale din acest domeniu, în dreptul internaţional se recomandă a fi luate în calcul o serie de fapte care pot deveni obligatorii în abordarea oricărui aspect al problematicii minorităţilor.


Norma fundamentală a reglementării oricărei situaţii legate de minorităţi se referă la nediscriminare şi egalitate de tratament. Cu alte cuvinte, persoanele aparţinând minorităţilor–deosebite ca rasă, limbă, religie, origine etnică sau socială–trebuie plasate din toate punctele de vedere, pe picior de egalitate cu ceilalţi cetăţeni ai statului.


Ca o consecinţă firească, realizarea şi protecţia drepturilor persoanelor aparţinând minorităţilor nu se înfăptuieşte pe seama sau în dauna drepturilor populaţiei majoritare, iar, în cazul unor anumite grupuri minoritare, pe seama altor grupuri minoritare sau a populaţiei majoritare.


Minorităţile se bucură de dreptul de a avea propria viaţă culturală, de a profesa şi practica religia proprie etc. Acestea sunt drepturi distincte conferite persoanelor care aparţin minorităţilor respective şi nu grupurilor etnice, religioase sau lingvistice, considerate ca atare. Evident este faptul că exercitarea acestor drepturi se face atât individual cât şi colectiv. Drepturile omului nu sunt ale minorităţii sau ale majorităţii; ele sunt inerente fiinţei umane, indiferent de grupul din care face parte.
Discriminarea pozitivă9 este o cerinţă exprimată de unele minorităţi de a beneficia de un tratament preferenţial datorită rasei, apartenenţei la o minoritate naţională sau grup religios. Avantajele obţinute pe această cale sunt considerate drept o dovadă a renunţării majorităţii la practicile discriminatorii. Acceptarea discriminării pozitive este considerată inacceptabilă, deoarece duce la rezultate opuse, aşa cum observa George Orwell în “Ferma Animalelor” (1945), în aceste condiţii, deşi toţi suntem egali, unii vor fi mai egali decât alţii. Discriminarea pozitivă devine o discriminare inversă, practicată de cei privilegiaţi. 


Păstrarea şi dezvoltarea identităţii etnice, lingvistice, culturale şi religioase nu pot fi realizate în cele mai bune condiţii, datorită complexităţii fenomenelor vieţii politice, economice şi sociale, fără exercitarea ansamblului celorlalte drepturi şi libertăţi.


Convenţia cadru din 1994 adoptată de Consiliul Europei prevede că statele părţi vor crea condiţiile necesare pentru participarea efectivă a persoanelor care fac parte din minorităţi la viaţa culturală, socială şi economică şi la treburile publice, mai ales cele care le afectează.


Documentele internaţionale prevăd dreptul persoanelor care fac parte din minorităţi de a forma şi de a menţine asociaţiile lor proprii.


În domeniul politic aceasta presupune crearea condiţiilor pentru ca persoanele care fac parte din minorităţi să-şi poată spune cuvântul, în forme corespunzătoare, în organele legislative şi executive ale statului. Aceste persoane se pot organiza în partide politice proprii–în statele în care legea permite existenţa de partide politice pe bază etnică–sau pot participa la partide alături de cetăţeni, potrivit opţiunilor proprii.


În funcţie de alianţe, pot participa la formarea guvernului. În absenţa unei participări directe, parlamentul şi guvernul trebuie să-şi creeze mecanisme de consultare a persoanelor care fac parte din minorităţi, prin reprezentanţii asociaţiilor sau partidelor ori în alte forme.


De altfel, dreptul persoanelor care fac parte din minorităţi de a lua parte la viaţa publică decurge din principiile egalităţii în drepturi şi nediscriminării şi este strâns legat de exercitarea drepturilor menţionate la cultură proprie, la folosirea limbii materne, la practicarea şi profesarea religiei proprii. 


Obligaţiile care revin satelor, conform documentelor internaţionale, în legătură cu exercitarea fiecăruia dintre aceste drepturi diferă, de la cele de abţinere şi nediscriminare, până la crearea de condiţii pentru asigurarea exercitării unora dintre drepturi în condiţii de egalitate cu alţi cetăţeni.


De exercitarea acestor drepturi este direct legată şi participarea persoanelor respective la viaţa publică. În afara faptului că democraţia participativă reprezintă cea mai bună cale pentru promovarea drepturilor şi intereselor legitime ale oricărei persoane, ea poate să comporte aspecte specifice în ceea ce priveşte persoanele care fac parte din minorităţi. 

 

II. REGLEMENTĂRI INTERNAŢIONALE PRIVIND MINORITĂŢILE NAŢIONALE

 


Primele preocupări şi reglementări dintre state în acest domeniu au vizat protecţia unor grupuri religioase, punând accentul mai mult pe toleranţă decât pe recunoaşterea şi garantarea de drepturi membrilor acestor grupuri.


Tratatele de pace încheiate în anul 562 al erei noastre între împăratul Justinian al Imperiului bizantin şi Chrroes I al Persiei, între altele, garantau protecţia unor minorităţi religioase de pe teritoriile celor două imperii. 


Sunt cunoscute eforturile unora dintre juriştii spanioli de drept internaţional din Şcoala de la Salamanca, în sec XV şi XVI, în favoarea respectării unor drepturi ale populaţiilor indigene de pe noul continent–America–supuse colonizării10, fără ca aceasta să fi implicat în vreun fel conceptele de majoritate şi minoritate.


Încercările de a elimina erezia au dus la persecuţii împotriva grupurilor religioase minoritare, au avut loc o serie de războaie între catolici şi protestanţi, care au avut ca final încheierea unor înţelegeri internaţionale pentru prevenirea conflictelor şi asigurarea unei stabilităţi. 


Tratatul de la Oliva–1660–acorda asemenea drepturi romano-catolicilor din Livonia, cedaţi de Polonia, Suediei; Tratatele de la Nimegue şi Ryswick–1678 şi 1697–între Franţa şi Olanda, prevedeau protecţia libertăţii de cult pentru catolicii din Olanda; Tratatul de pace de la Paris–1763–între Marea Britanie, Franţa şi Spania, recunoştea libertatea de cult a catolicilor în teritoriile canadiene, cedate de Franţa, Angliei11.


Majoritatea tratatelor se referă la libertăţile religioase, acesta fiind elementul distinctiv până în sec. XVIII. În Franţa, după edictul de la Nantes (1598), prin care se dădeau unele drepturi hughenoţilor–protestanţi calvini–şi revocarea acestuia de către Ludovic al XIV–lea în 1685, revoluţia din 1789 a pus accentul pe drepturile individuale şi pe autonomia persoanei ca titular de drepturi anterioare creării statului, indiferent de apartenenţa la un grup sau altul. 


Congresul de la Viena din 1815, care a consacrat dezmembrarea imperiului napoleonian, dar şi o serie de modificări ale hărţii statelor din Europa, a adoptat o serie de prevederi pentru protecţia anumitor minorităţi. În principal, Confederaţia germană era bazată pe etnicitate şi limbă În acelaşi timp rămâneau minorităţi etnice şi religioase, a căror protecţie era luată în considerare. De asemenea, se încerca protejarea minorităţii poloneze în cadrul imperiului rus, prin crearea “Regatului Poloniei”, cu statut special în cadrul imperiului, statut care va dura până la înăbuşirea revoltei poloneze în anii 1830–1831. 


În secolul XIX au fost încheiate tratate cu privire la protecţia libertăţii religioase pentru unele grupuri minoritare; de asemenea acest secol a fost confruntat cu tot mai multe probleme din partea grupurilor etnice şi lingvistice. O serie de acte au fost adoptate în această perioadă.

Convenţia de la Londra din 1830 în Protocolul 3 prevedea protecţia drepturilor locuitorilor de rit catolic ai noului stat grec; Tratatul de la Paris 1856–imperiul otoman se angajează să asigure egalitatea între supuşii săi creştini şi musulmani din punct de vedere al exercitării libertăţii religioase etc.

În această perioadă se dezvoltă, în Europa, mişcarea naţională care avea să ducă la formarea statelor naţionale. Sub influenţa lui Gottfried von Herrder, filosof german, care sublinia importanţa limbii materne în dezvoltarea socială şi culturală a persoanei, ca şi a liderilor italieni Mazzini şi Garibaldi şi a revoluţionarilor francezi, naţionalităţile mici din Europa, mai ales din imperiile eterogene, ţarist, austro–ungar şi otoman, au devenit conştiente de moştenirea lor lingvistică şi culturală şi au cerut tot mai mult dreptul de a forma propriile lor state. 

Se poate vorbi în această perioadă de un progres în protecţia anumitor grupuri împotriva discriminării, protecţie limitată în conţinut şi ca extindere geografică şi dependentă de raporturile de forţă caracteristice Sfintei Alianţe şi apoi Concertului European.


După terminarea primului război mondial o serie de state s-au format, iar altele au fost reîntregite. Puterile aliate au considerat necesar, pentru menţinerea păcii, crearea unui sistem de protecţie a minorităţilor din anumite ţări. Acesta s-a referit la o serie de menţiuni în tratatele de pace, tratate speciale cu privire la protecţia minorităţilor cu state care şi-au reîntregit teritoriul sau state noi, declaraţii ale unor sate.


Aceste acorduri şi prevederi referitoare la minorităţi urmăreau două obiective: să asigure persoanelor care fac parte din minorităţi egalitate în faţa legii cu ceilalţi cetăţeni ai statului respectiv; să permită menţinerea trăsăturilor şi tradiţiilor proprii ale grupurilor minoritare pentru a evita asimilarea forţată şi pentru a permite participarea lor la viaţa publică.


Aceste documente prevăd următoarele:

- deplina protecţie a dreptului la viaţă şi libertate fără discriminări de orice fel;

- exercitarea liberă a oricărei credinţe, religii sau convingeri în public sau în mediul privat;

- egalitate în drepturi civile şi politice;

- egalitate de tratament în faţa legii şi accesul liber la funcţii publice;

- facilităţi pentru a permite limbilor minoritare să fie folosite în faţa tribunalelor, în presă, religie, reuniuni publice;

După terminarea celui de-al doilea război mondial accentul a fost pus în prima fază pe protecţia drepturilor şi libertăţilor individuale şi s-a pornit de la concepţia conform căreia atunci când drepturile unei persoane sunt încălcate sau restrânse pe motiv de rasă, religie, origine etnică sau naţională ori cultură diferite, problema poate fi soluţionată prin protecţia drepturilor sale pe bază individuală, aplicarea principiilor egalităţii în drepturi şi nediscriminării şi prin garantarea drepturilor şi libertăţilor fundamentale.

Protecţia minorităţilor naţionale prin intermediul tratatelor separate a fost numită sistemul protecţiei selective. Mecanismul prin care au fost impuse în mod diferenţiat obligaţii în sarcina statelor a fost menţinut şi în cadrul Societăţii Naţiunilor. 

Tratatele de pace încheiate după cel de-al doilea război mondial cuprind prevederi similare celor din Carta ONU. Tratatele de pace cu Bulgaria, Finlanda, Italia, România, Ungaria din 10 februarie 1947 conţin prevederi generale prin care aceste ţări s-au obligat să ia toate măsurile pentru a asigura persoanelor aflate în jurisdicţia lor, fără deosebire de rasă, sex, limbă sau religie, beneficiul drepturilor şi libertăţilor fundamentale ale omului.

Carta ONU adoptată la Conferinţa de la San Francisco în 1945 a proclamat ca obiectiv promovarea şi încurajarea respectării drepturilor şi libertăţilor fundamentale ale omului în favoarea tuturor, fără deosebire de rasă, sex, limbă sau religie. Propunerile de a include în Declaraţia Universală a Drepturilor Omului din 1948 un articol asupra minorităţilor naţionale au fost respinse12. În Rezoluţia “ Soarta minorităţilor”, Adunarea Generală a considerat necesar să declare că “ ONU nu poate rămâne indiferent faţă de soarta minorităţilor”, dar că “ este dificil să se adopte o soluţie unitară a acestei chestiuni complexe şi delicate, care prezintă aspecte specifice în fiecare stat în care se pune”13.

În această perioadă trebuie menţionată şi Convenţia pentru prevenirea şi reprimarea genocidului din 1948, care poate fi considerată ca relevantă pentru problematica minorităţilor, fiind inspirată din gravitatea crimelor comise în timpul celui de-al doilea război mondial contra unor grupuri pe motiv de rasă sau etnie. În paralel, o serie de reglementări şi-au propus să elimine discriminările pe motive rasiale, de sex, sau în domeniul învăţământului.

Convenţia pentru eliminarea tuturor formelor de discriminare rasială, adoptată în 1965, este relevantă pentru problematica minorităţilor. Convenţia defineşte discriminarea rasială ca fiind orice distincţie, excludere, restricţie sau preferinţă întemeiată pe rasă, culoare, ascendenţă sau origine naţională ori etnică, care are ca scop sau ca efect distrugerea sau compromiterea recunoaşterii, beneficiului sau exercitării în condiţii de egalitate a drepturilor şi libertăţilor fundamentale ale omului.

În 1978 Declaraţia UNESCO asupra rasei şi prejudecăţilor rasiale, care a afirmat dreptul fiecăruia de a fi diferit şi dreptul la identitate culturală, a prevăzut interzicerea asimilării forţate şi a subliniat necesitatea unei acţiuni pozitive în favoarea grupurilor dezavantajate şi discriminate, inclusiv a muncitorilor imigranţi.

O evoluţie importantă a avut loc la nivelul Consiliului Europei.

În 1992 Consiliul a adoptat Carta Europeană a Limbilor Regionale sau Minoritare. Fiecare stat care devine parte la Cartă se angajează să aplice un număr de prevederi ale acesteia. În ceea ce priveşte măsurile practice, statele îşi asumă, la alegere, obligaţii în domeniul educaţiei, justiţiei, în administraţie şi serviciile publice locale. 

În ceea ce priveşte viaţa economică şi socială, carta prevede angajamentul de a elimina din legislaţie orice interdicţie de a folosi limbile minoritare sau regionale în documente referitoare la viaţa economică sau socială, iar în măsura în care autorităţile sunt competente, să promoveze în sectoarele publice sub controlul lor folosirea acestor limbi. Carta Europeană a intrat în vigoare la 1 martie 1998. 

Ca urmare a eforturilor susţinute, Consiliul Europei a adoptat la 8 noiembrie 1994 Convenţia pentru protecţia minorităţilor naţionale. Convenţia porneşte de la concepţia că protecţia minorităţilor naţionale şi a drepturilor persoanelor care fac parte din acestea constituie parte integrantă a protecţiei internaţionale a drepturilor omului. Convenţia statuează dreptul fiecărei persoane care face parte dintr-o minoritate de a alege liber să fie tratată în acest fel sau nu, fără ca din aceasta să decurgă vreun dezavantaj. 

Ca drepturi specifice Convenţia prevede obligaţia statelor părţi de a asigura respectarea drepturilor persoanelor care fac parte din minorităţi la reuniune liberă, asociere liberă, exprimare liberă, dreptul de a-şi manifesta liber religia sau credinţa şi de a crea instituţii, organizaţii sau asociaţii religioase, libertatea de opinie, dreptul de a primi şi difuza informaţii în limbile minorităţilor.

Clauzele finale ale convenţiei prevăd că în exercitarea drepturilor menţionate orice persoană care face parte din minorităţi va respecta legile naţionale şi drepturile altor persoane; nimic din Convenţie nu va fi interpretat ca limitând sau derogând de la oricare din drepturile şi libertăţile fundamentale ale omului, care pot decurge din legile unei părţi sau din orice acord la care ea este parte14. 

La nivelul Uniunii Europene, deşi Tratatul de la Roma din 1956 de creare a Comunităţii Economice Europene şi modificările ulterioare nu s-au referit la drepturile persoanelor care aparţin minorităţilor naţionale, promovarea culturii şi limbilor minoritare şi mai puţin folosite este acceptată tot mai mult în cadrul Uniunii Europene.

Tratatul de la Maastricht a inclus o prevedere conform căreia este admis să fie sprijinită promovarea păstrării culturii şi moştenirii culturale, atunci când acest sprijin nu afectează condiţiile de comerţ şi de competiţie în Comunitate, într-o măsură care ar fi contrară interesului comun. 

Tratatul cere Comunităţii “ să contribuie la înflorirea culturii statelor membre, respectând diversitatea lor naţională şi regională şi punând în evidenţă moştenirea culturală comună”15. O mişcare de idei şi iniţiative s-a dezvoltat mai ales în Parlamentul European în legătură cu protecţia limbilor şi culturilor regionale. Comisia Uniunii Europene este invitată să ţină seama de limbile mai puţin răspândite şi culturile pe care ele le reflectă în definirea politicilor comunitare şi în programele de educaţie şi culturale ale Uniunii şi să încurajeze folosirea lor în politica audiovizuală a Uniunii. 

În Uniunea Europeană au fost luate o serie de măsuri şi iniţiative, pornind de la faptul că principiul libertăţii de circulaţie şi de stabilire presupune şi implicaţii de ordin lingvistic. Astfel, potrivit Reglementării 1612/68 din 15 octombrie 1968, referitoare la libera circulaţie a forţei de muncă, cunoştinţele lingvistice cerute în funcţie de natura ocupaţiei nu vor fi considerate ca practici menite să îndepărteze de la asemenea activităţi cetăţenii altor ţări membre.

Directiva din 27 iulie 1977 referitoare la şcolarizarea copiilor muncitorilor emigranţi impune statelor membre să ia măsurile adecvate pentru a permite studierea limbii materne şi a culturii de origine, alături de limba oficială a statului ai căror rezidenţi sunt. Deşi decizia pare să favorizeze diversitatea lingvistică, obiectivul urmărit, recunoscut în preambulul deciziei, este de a facilita integrarea lor posibilă în statul membru de origine.

Proiectul "Lingua" adoptat de Comisia Uniunii Europene se referă la promovarea studierii şi cunoaşterii limbilor străine, care pot fi limbi materne ale unor grupuri lingvistice minoritare. 

La nivelul UE, anul 1997 a fost declarat drept Anul European Împotriva Rasismului16. Acest proiect a fost considerat ca fiind o mare reuşită, el atrăgând atenţia asupra problemelor rasismului şi încurajând totodată combaterea acestuia în întreg spaţiul Uniunii. 

În 1999, în cursul preşedinţiei britanice a UE, a avut loc conferinţa „Europa împotriva rasismului"17, care a reunit oficiali guvernamentali şi reprezentanţi ai organizaţiilor nonguvernamentale din întreaga Uniune.

În iunie 1997, Consiliul European a convenit asupra înfiinţării unui Centru European de Monitorizare a Rasismului şi Xenofobiei18, cu sediul la Viena. Centrul de monitorizare are drept scop acordarea asistenţei către Comunitate şi statele membre în privinţa efectelor rasismului şi xenofobiei, atât la nivel de politici, cât şi de practică. El furnizează Uniunii obiective, date comparabile asupra rasismului şi xenofobiei, pentru a o ajuta la formularea unei politici eficiente. 

Fiecărui stat membru i se cere organizarea de întâlniri pentru a facilita discutarea la nivel naţional a activităţii centrului respectiv. 

În martie 1998, Comisia Europeană a prezentat Planul de acţiune pentru combaterea rasismului în cadrul UE19. Planul de acţiune cuprinde patru obiective:

- asistenţa acordată iniţiativelor legislative;

- lupta împotriva rasismului;

- dezvoltarea noilor modele20;

- întărirea acţiunii de informare şi de comunicare.

Prevederile Tratatului de la Amsterdam asigură o bază juridică pentru combaterea rasismului. Astfel, art. 13 constituie baza pentru acţiunea comunitară împotriva discriminării ilegale şi pentru promovarea egalităţii. De asemenea, art. K1 permite acţiunea de combatere a infracţiunilor legate de rasism şi xenofobie. 

Comisia Europeană a promovat două directive împotriva discriminării, ulterior ratificării Tratatului de la Amsterdam. Aceste directive se ocupă de discriminarea bazată pe multiple temeiuri. 

Discriminarea pe bazele originii rasiale şi etnice este acoperită de către Directiva Consiliului 2000/43/EC, de punere în aplicare a principiului egalităţii de tratament între persoane, indiferent de originea rasială sau etnică (numită şi Directiva egalităţii rasiale21). 

Discriminarea întemeiată pe religie şi credinţă (însă numai în cazul raporturilor de muncă) este acoperită de către Directiva Consiliului 2000/78/EC de instituire a unui cadru general pentru tratamentul egal în raporturile de muncă (numită şi Directiva egalităţii în raporturile de muncă22). 

Decizia 1934/2000 a Parlamentului European din 8 iunie 2000 a stabilit ca anul 2001 să fie declarat "anul european al limbilor" . În urma acestei decizii a fost organizată o masivă campanie de informare şi de sensibilizare a opiniei publice, referitoare la bogăţia şi diversitatea lingvistică din Europa, precum şi la necesitatea de a învăţa o limbă străină.

Alin. 3 al art. 3–Obiectivele Uniunii, din Proiectul Tratatului de instituire a unei Constituţii a Uniunii, prezentat de Prezidiul Convenţiei la 6 februarie 2003 (CONV. 528/03) are următorul conţinut: „Uniunea reprezintă un spaţiu de libertate, de securitate şi de justiţie în interiorul căruia sunt cultivate valorile comune şi este respectată bogăţia diversităţii sale culturale". 

 

III. CONCEPTUL DE MINORITATE

 


O serie de instituţii au avut drept scop să elaboreze programe în domeniul protecţiei minorităţilor naţionale, a drepturilor şi libertăţilor fundamentale ale omului. Majoritatea documentelor internaţionale tratează problematica minorităţilor, fără a da sau fără a folosi o definiţie pentru acest concept.


Unii autori afirmă că nu ar fi necesară o definiţie în acest caz23; alţi autori consideră că nu este util un asemenea demers; în alte lucrări s-a afirmat că elementele esenţiale sunt cunoscute şi conţinutul este evident, că ar fi delimitat prin adjectivele "naţională, etnică, lingvistică, religioasă” care îl însoţesc24, iar alţi autori au afirmat că nu ar fi necesară o definiţie în termeni generali şi abstracţi25. 


O definiţie general–acceptată nu există pe plan internaţional, care să poată fi opusă oricărui stat sau să poată fi invocată cu autoritate de standard internaţional. De-a lungul anilor au fost propuse mai multe definiţii, care au fost supuse atenţiei forurilor internaţionale şi statelor, dar nu au fost adoptate ca atare.


Se recunoaşte că absenţa acordului asupra unei definiţii este folosită de statele care îşi doresc să evite acordarea de drepturi unor grupuri minoritare care se află pe teritoriul lor.


În anul 1930, într-un aviz consultativ, Curtea Internaţională de Justiţie se pronunţă în felul următor: “ Criteriul noţiunii de comunitate în sensul articolelor din Convenţie (…) este existenţa unei colectivităţi de persoane care trăiesc într-o ţară sau o localitate dată, care au o rasă, o religie, o limbă şi tradiţii proprii şi sunt unite prin identitatea acestei rase, religii, acestei limbi şi a acestor tradiţii într-un sentiment de solidaritate, în scopul păstrării tradiţiilor de a-şi menţine cultul, de a asigura instrucţia şi educaţia copiilor conform rasei lor şi de a se ajuta reciproc."


În 1950 Subcomisia ONU pentru prevenirea discriminării şi protecţia minorităţilor propunea următoarea definiţie: “Termenul de minoritate include numai acele grupuri nedominante ale populaţiei care posedă şi doresc s-şi menţină tradiţii sau caracteristici etnice, religioase sau lingvistice stabile, evident diferite de cele ale restului populaţiei. Asemenea minorităţi trebuie să includă în mod corespunzător un număr suficient de persoane, pentru a putea dezvolta astfel de caracteristici. Membrii unor asemenea minorităţi trebuie să fie loiali statului ai cărui cetăţeni sunt."26 


În 1985 Subcomisia, prin vocea altui raportor, a formulat următoarea definiţie : “ Un grup de cetăţeni ai unui stat, care constituie o minoritate numerică, se află într-o poziţie nedominantă în acest stat, care au caracteristici etnice, religioase sau lingvistice diferite de cele ale majorităţii populaţiei şi care au simţul solidarităţii între ei, motivat fie şi implicit printr-o voinţă colectivă de a supravieţui şi al căror scop este de a realiza egalitatea de fapt şi de drept cu majoritatea.”27 


Raportorul special Asbjorn Eide din 1993, referitor la mijloacele posibile pentru a facilita rezolvarea paşnică a problemelor în care sunt implicate minorităţile, adoptă următoarea definiţie28: “Se înţelege prin minoritate orice grup de persoane care îşi au reşedinţa într-un stat suveran, reprezintă mai puţin de jumătate din populaţia societăţii naţionale şi ai cărui membri au în comun trăsături de natură etnică, religioasă sau lingvistică care-i deosebesc de restul populaţiei.” Comisia drepturilor omului a luat notă de acest raport, dar nu se poate afirma că aceasta ar însemna acceptarea definiţiei folosite. Ea nu a fost supusă statelor membre pentru a-i putea da semnificaţie juridică.


Comisia pentru democraţie prin Drept a Consiliului Europei propunea, în 1993 următoarea definiţie: “ termenul minoritate desemnează un grup numeric inferior restului populaţiei unui stat ai cărei membrii, care au cetăţenia acestui stat, posedă caracteristici etnice, religioase sau lingvistice diferite de cele ale restului populaţiei şi sunt animaţi de voinţa de a-şi păstra cultura, tradiţiile, limba sau religia”. 


Într-un alt proiect de document supus Consiliului Europei în 1993, ca anexă la Recomandarea 1201 a Adunării Parlamentare a Consiliului, se propunea următoarea definiţie: “ În sensul acestei convenţii expresia minoritate naţională desemnează un grup de persoane dintr-un stat care:

· îşi au reşedinţa pe teritoriul acestui stat şi sunt cetăţeni ai săi;

· întreţin legături vechi, solide şi durabile cu acest stat;

· prezintă trăsături etnice, culturale, religioase sau lingvistice specifice;

· sunt suficient de reprezentative, deşi sunt mai puţin numeroase decât restul populaţiei acestui stat sau a unei regiuni ale sale;

· sunt animate de voinţa de a păstra împreună ceea ce formează identitatea lor comună, mai ales limba, cultura, tradiţiile lor, religia şi limba lor.

Convenţia cadru pentru protecţia minorităţilor naţionale este documentul juridic multilateral adoptat până în prezent în acest domeniu. Această convenţie nu conţine însă nici o definiţie a conceptului de minoritate.

În documentele internaţionale sunt folosite expresii multiple pentru a desemna grupurile minoritare. În documentele din sec XIX şi începutul sec XX s-a folosit termenul de naţionalităţi; în cadrul Societăţii Naţiunilor, formula curentă a fost cea generică de minorităţi; în primele documente ale ONU s-a făcut referire la minorităţi şi colectivităţi naţionale. 

Conceptul de minoritate naţională apare mai puţin legat de cel de naţiune, spre care ne-ar îndrepta la prima vedere termenul folosit, el nu are drept conotaţie faptul că o minoritate tinde sau poate să devină naţiune, ci are ca obiectiv să determine dacă o minoritate are o importanţă naţională şi merită să i se acorde o atenţie deosebită, mai mult decât garantarea drepturilor şi libertăţilor fundamentale uzuale29. 

Aşadar, nu există o definiţie general-acceptată a noţiunii de minoritate. Diferitele definiţii au fost fie prea specifice, fie prea restrictive pentru a da expresie fenomenului complex şi extrem de variat de la ţară la ţară şi de la continent la continent, al minorităţilor.

Diferitele concepte folosite în documentele internaţionale nu exprimă standarde diferite ale drepturilor persoanelor care fac parte din minorităţi, ale protecţiei identităţii acestor persoane şi minorităţilor pe care la formează.

Absenţa unei definiţii nu a împiedicat adoptarea de documente internaţionale cu conţinut din ce în ce mai bogat şi mai cuprinzător privind standardele aplicabile persoanelor care fac parte din minorităţi.

 

 NOILE MINORITĂŢI

 

Multe state membre ale UE au adoptat definiţii restrictive ale „minorităţii”, creând o ierarhie a protecţiei între diversele grupuri30. În Italia, această noţiune cuprinde, de exemplu, grupurile minorităţilor naţionale tradiţionale (precum grupurile franceze, germane şi slovene). Musulmanii şi rromi sunt excluşi. În general, lipsa cetăţeniei împiedică accesul la exercitarea drepturilor minorităţilor, inclusiv dreptul de participare la viaţa politică. Condiţia cetăţeniei este imperativă pentru a se beneficia de pe urma protecţiei minorităţilor.

De asemenea, în Spania, rromi (gitanos) nu sunt recunoscuţi drept pueblo (popor constitutiv al Spaniei) şi, prin urmare, se bucură de un tratament mai puţin favorabil în raport cu alte grupuri minoritare în diverse sfere ale vieţii economice, politice şi sociale. 

În Germania, rromii sunt recunoscuţi ca grup minoritar, împreună cu danezii, frizienii şi sorbii, însă musulmanii nu au această recunoaştere. Până recent, imensa majoritate a „străinilor” (inclusiv rromi), care au ajuns în Germania începând cu anii 50, nu au avut cetăţenie, fiindu-le blocată astfel participarea politică. 

În Marea Britanie, Guvernul a adoptat o definiţie cuprinzătoare a minorităţii naţionale, care, totuşi, exclude musulmanii şi membrii altor comunităţi de credinţă de a accede la drepturile minorităţilor. 

În Franţa, conceptul de „minoritate" nu este considerat relevant, existenţa minorităţilor fiind considerată o ameninţare la adresa modelului statului. În acest stat, accentul se pune pe tratamentul egal al tuturor persoanelor31. 

Ca regulă generală, drepturile şi obligaţiile necetăţenilor intră într-un regim juridic diferit de regimurile juridice tradiţionale pentru protecţia minorităţilor. Pe de altă parte, este general recunoscut faptul că drepturile fundamentale ale omului şi protecţia acestora trebuie acordată tuturor persoanelor, indiferent de cetăţenie. 

Anumite state, precum Italia, au răspuns la prezenţa unui număr însemnat de necetăţeni, prin adoptarea unei legislaţii speciale care îi protejează pe aceştia împotriva discriminării şi a violenţei32. 

Cele mai multe state membre au recunoscut faptul că cetăţenia reprezintă un pas principal în procesul de integrare, adoptând în acest sens măsuri pentru facilitarea naturalizării muncitorilor imigranţi şi a familiilor lor. Un mare număr de musulmani din Franţa au dobândit cetăţenia acestui stat în ultimul deceniu, acelaşi proces fiind de aşteptat în Italia. Prin urmare, este foarte probabil ca, pe măsură ce musulmanii din aceste state devin cetăţeni, solicitarea de drepturi ca minoritate (în privinţa educaţiei, limbii, mass mediei şi, în special, în privinţa participării politice) să sporească. 

 

IV. PROTECŢIA MINORITĂŢILOR NAŢIONALE ÎN STATELE MEMBRE ALE UE

 

1. Austria

 

În plan politic, Programul guvernului din februarie 2000 recunoaşte faptul că varietatea culturală, lingvistică, etnică şi religioasă din Austria reprezintă o valoare de o importanţă specială. De aceea, un tratament al minorităţilor naţionale trebuie să depăşească simpla tolerare a minorităţilor naţionale. Este acordată o atenţie specială conservării şi dezvoltării identităţii minorităţilor naţionale, în vederea contracarării tendinţelor de asimilare. 

Conform secţiunii 1 par. 2 din Legea minorităţilor (Volksgruppengesetz), minorităţile naţionale (Volksgruppen33) sunt definite drept „grupuri de cetăţeni austrieci care trăiesc şi sunt rezidenţi în părţi ale teritoriului federal, a căror limbă maternă nu este germana şi care au propriile tradiţii şi folclor". 

Această lege nu dispune care grupuri îndeplinesc aceste condiţii, în scopul recunoaşterii lor drept minorităţi naţionale. Există, însă, Ordonanţa care reglementează modul de funcţionare al Consiliilor consultative pentru minorităţi naţionale (Volksgruppenbeiräte). Cerinţele existente în secţiunea 1 par. 2 din lege sunt considerate a fi îndeplinite de către următoarele minorităţi naţionale:

- minoritatea croată din Brugenland;

- minoritatea slovenă;

- minoritatea ungară;

- minoritatea cehă;

- minoritatea slovacă;

- minoritatea rromă.

Pe 24 iunie 1997, minorităţile din Austria au trimis Guvernului federal şi Nationalrat–ului (Camera inferioară a Parlamentului austriac) un memorandum numit „Pentru o varietate în ţara noastră”. Memorandumul conţine o declaraţie generală, precum şi un catalog cuprinzător privind cererile privind politica minorităţilor promovată de Austria. O solicitare majoră este aceea a „adoptării unei dispoziţii de ordin constituţional care să definească scopurile statului şi care să cuprindă un angajament al Republicii Austria în privinţa varietăţii sale culturale, lingvistice şi etnice, astfel cum a evoluat în decursul timpului"34. O astfel de dispoziţie specială fusese aprobată de către Comisia drepturilor omului din Parlament, la nivelul lunii iunie 2000, urmând a fi adoptată de către Nationalrat pe 7 iulie 2000. Dispoziţia era aşteptată să intre în vigoare pe 1 august 200035. 

În sistemul juridic al Austriei se regăsesc următoarele prevederi privind minorităţile, care au forţă juridică constituţională: art. 8 din Legea constituţională federală, art. 66 – 68 din Tratatul de la Saint–Germain–en–Laye din 10 septembrie 1919; art. 7 din Tratatul privind reînfiinţarea Austriei independente şi democratice (Tratatul de la Viena) din 1955, art. I din Legea privind şcolile minorităţilor pentru Carinthia (publicată în Gazeta Federală nr. 101/1959); secţiunea 1 din Legea privind şcolile minorităţilor pentru Burgenland (publicată în Gazeta Federală nr. 641/1994).

În plus, Convenţia Europeană asupra Drepturilor Omului36 are forţă juridică constituţională în Austria, iar calea de atac împotriva încălcării drepturilor prevăzute de către aceasta este la Curtea Constituţională (Verfassungsgerichtshof37). 

Art. 19 din Legea fundamentală (Staatgrundgesetz) are următoarea formulare:

„(1) Toate entităţile etnice din imperiu se bucură de drepturi egale, şi fiecare entitate etnică are un drept inviolabil la conservarea şi întărirea naţionalităţii şi limbii sale.

(2) Statul recunoaşte drepturile egale ale tuturor limbilor curente în şcoli, administraţie şi viaţa publică”. 

În jurisprudenţa sa38, Curtea Constituţională austriacă a susţinut în mod reperat că art. 19 din Legea fundamentată a fost abrogat prin art. 66–68 din Tratatul de la St. Germain, coroborate cu art. 8 din Legea Constituţională Federală. De asemenea, termenul de „entităţi etnice” (Volksstämme) se referea la popoarele monarhiei austro–ungare. În Republica Austria, începând din 1920, nu mai există entităţi etnice, ci minorităţi. Prin urmare, nu mai este vorba despre aplicarea art. 19 din Legea fundamentală. 

La nivel de lege, există următoarele dispoziţii:

Legea minorităţilor (Volksgruppengesetz), publicată în gazeta Federală nr. 396/1976;

Legea privind şcolile minorităţilor pentru Carinthia, publicată în Gazeta Federală nr. 101/1959;

Legea privind şcolile minorităţilor pentru Burgenland, publicată în Gazeta Federală nr. 641/1994;

Ordonanţele întemeiate pe Legea minorităţilor;

Ordonanţa Guvernului Federal de reglementare a Consiliilor consultative pentru minorităţi naţionale, publicată în Gazeta Federală nr. 38/1977;

Ordonanţa Guvernului Federal din 31 mai 1977 pentru stabilirea zonelor în care inscripţiile topografice trebuie redactate în germană şi slovenă, publicată în Gazeta federală nr. 306/1977;

Ordonanţa Guvernului Federal din 31 mai 1977 pentru stabilirea instanţelor judecătoreşti, autorităţilor administrative şi altor departamente în care limba slovenă este admisă ca limbă oficială, alături de limba germană, publicată în Gazeta Federală nr. 307/1977;

Ordonanţa Guvernului Federal din 31 mai 1977 privind stabilirea numelor de locuri în limba slovenă, publicată în Gazeta Federală nr. 308/1977;

Ordonanţa Guvernului Federal din 24 aprilie 1990 privind stabilirea instanţelor judecătoreşti, autorităţilor administrative şi a altor departamente în care este admisă limba croată ca limbă oficială, pe lângă limba germană, publicată în Gazeta Federală nr. 307/1977;

Ordonanţa topografică pentru Burgenland, publicată în Gazeta Federală vol. II nr. 170&200039.

În baza secţiunii 1 par. 3 din Legea minorităţilor, oricine este liber să îşi declare afilierea la o minoritate naţională. Nici o persoană care aparţine unei minorităţi nu va fi dezavantajată ca urmare a exercitării sau neexercitării drepturilor la care aceasta este îndreptăţită în calitate de membru a unei astfel de minorităţi. Nici o persoană nu este obligată să îşi indice afilierea sa la o minoritate naţională.

În Austria există un sistem cuprinzător de protecţie privind drepturile persoanelor fizice. Membrii minorităţilor naţionale pot exercita drepturile conferite lor în baza dreptului austriac prin canalele legale instituite de Constituţie. În situaţia în care aceştia apreciază că le-au fost încălcate drepturile printr-un act administrative, ei pot înainta o plângere în faţa unei instanţe de drept public (Curtea Administrativă sau Curtea Constituţională). 

De exemplu, într-o hotărâre recentă, Curtea Constituţională, în stabilirea plângerilor formulate de către părinţi, a statuat că educaţia bilingvă nu trebuie restricţionată în respectivele regiuni din Carinthia la primele trei grade ale şcolii elementare, ci trebuie extinsă la toate cele patru grade în respectivele şcoli40. 

În baza legislaţiei austriece privind minorităţile naţionale există puţine drepturi colective, incluzând aici dreptul Consiliilor consultative ale minorităţilor naţionale (Volksgruppenbeiräte) să se ocupe de problemele specifice, precum şi dreptul organizaţiilor reprezentative ale minorităţii respective să facă propuneri de numire a membrilor în aceste consilii, inclusiv posibilitatea anumitor organizaţii reprezentative de a ataca componenţa respectivului consiliu consultativ prin înaintarea unei plângeri Curţii Administrative (secţiunea 4 par. 1 din Legea minorităţilor)41. 

În privinţa egalităţii în faţa legii şi a egalei protecţii a legii în cazul persoanelor aparţinând minorităţilor naţionale, art. 7 par. 1 din Legea constituţională dispune principiul general al egalităţii. Conform acestui principiu, toţi cetăţenii federali sunt egali în faţa legii. De asemenea, acest principiu leagă în mod egal toate organele de stat, precum şi organele de la nivel federal, regional sau local. 

În mod suplimentar, art. 66 par. 1 din Tratatul de la St. Germain–en–Laye, care are valoare juridică constituţională, stipulează că toţi cetăţenii austrieci sunt egali în faţa legii şi se bucură de aceleaşi drepturi civile şi politice, fără distincţie în privinţa rasei, limbii sau religiei. În baza secţiunii 67, cetăţenii austrieci care aparţin minorităţilor rasiale, religioase sau lingvistice se bucură de acelaşi tratament în faţa legii, asemeni celorlalţi cetăţeni austrieci.

De asemenea, art. 7 par. 1 din Tratatul privind reinstituirea Austriei independente şi democratice dispune că cetăţenii austrieci aparţinând minorităţilor slovenă şi croată se bucură de aceleaşi drepturi, ca şi ceilalţi cetăţeni austrieci42.

Principiul general al egalităţii nu împiedică legiuitorul să acorde preferinţă membrilor unei minorităţi naţionale asupra membrilor populaţiei majoritare43. Astfel, conform jurisprudenţei Curţii Constituţionale, principiul egalităţii impune legiuitorului să aplice aceleaşi consecinţe juridice aceloraşi fapte, precum şi consecinţe juridice diferite pentru fapte diferite44. În ceea ce priveşte protecţia minorităţilor, Curtea Constituţională a statuat45 că diverse prevederi cu caracter constituţional privitoare la minorităţile naţionale în întregul lor implică o evaluare din partea legiuitorului constituţional în favoarea protecţiei minorităţilor. Legiuitorul obişnuit este cel care trebuie să ţină cont de această evaluare în adoptarea regulilor şi reglementărilor. Punerea membrilor minorităţilor naţionale pe picior de egalitate cu membrii altor grupuri sociale, prin întemeierea mai mult sau mai puţin pe un cadru specific, nu îndeplineşte întotdeauna cerinţele unei astfel de evaluări constituţionale. În funcţie de problema care trebuie stabilită, protecţia membrilor unei minorităţi faţă de membrii altor grupuri sociale poate, din punct de vedere obiectiv, să justifice sau chiar să impună un tratament favorabil pentru acea minoritate în anumite cazuri. 

Art. 8 par. 2 din Actul Constituţional Federal are următoarea formulare:

„Republica (Bund, Länder şi Gemeinden) îşi asumă angajamente în privinţa varietăţii sale lingvistice şi culturale, care a evoluat în cursul timpului şi care îşi găseşte expresia sa în grupurile etnice autohtone. Limba şi cultura, existenţa continuă şi protecţia acestor grupuri etnice trebuie respectate, garantate şi promovate”.

Punctul 5.5. din Codul de onoare al presei austriece interzice orice discriminare pe temei rasial, religios, naţional sau pe alte temeiuri46.

Prin asigurarea asistenţei financiare, atât guvernele federale, cât şi cele regionale permit membrilor minorităţilor naţionale să îşi menţină şi să îşi dezvolte cultura lor.

Pentru asigurarea respectării drepturilor omului, a fost înfiinţat un „Consiliul consultativ privind drepturile omului” (Menschenrechtbeirat) în cadrul Ministerului de Interne, ca organism independent, desemnat să revizuiască şi să monitorizeze activităţile serviciilor de securitate. Mai mult, începând din 1998, consiliul se ocupă şi de aspectele în legătură cu drepturile omului de la ministerele federale şi de la guvernele a 9 landuri austriece. 

Protecţia persoanelor aparţinând minorităţilor naţionale este garantată prin dispoziţiile generale ale Codului penal, care acoperă, de exemplu, ofensele împotriva persoanelor enumerate în prima secţiune a Părţii speciale, precum constrângerea (subsecţiunea 105), defăimarea (subsecţiunea 115) etc47.

Legea asociaţiilor (Vereinsgesetz) impune Directoratului pentru Securitate să interzică asociaţiile ilicite. Această obligaţie include şi asociaţiile cuprinse în art. 7 par. 5 din Tratatul de la Viena. 

O dispoziţie specială care are drept scop, printre altele, să garanteze protecţia minorităţilor etnice este înscrisă în secţiunea 283 din Codul penal (incitarea la acţiuni ostile). Aceasta stipulează că orice persoană care, printre altele, instigă la comiterea unui act ostil împotriva unui grup definit prin afilierea la o naţiune sau care incită la ură împotriva unui astfel de grup sau într-un mod care încalcă demnitatea umană este pasibilă de pedeapsă. 

De asemenea, oricine care discriminează într-un mod nejustificat persoane doar pe temeiul originii lor naţionale sau etnice sau care le împiedică accesul în clădiri sau la servicii de uz public comite o ofensă administrativă, în baza art. IC par. 1 subparagraful 3 din Dispoziţiile introductive ale Legilor asupra procedurii administrative48.

Utilizarea limbilor minorităţilor naţionale

În baza art. 8 din Actul Constituţional Federal, „limba germană este limba oficială a Republicii, fără a se aduce atingere drepturilor dispuse de către Legea federală pentru minorităţile lingvistice”. Această dispoziţie se aplică doar utilizării limbii germane în raporturile cu autorităţile publice49. 

În privinţa utilizării limbilor minoritare, aceasta nu priveşte numai raporturile cu autorităţile administrative, acest drept există şi în faţa instanţelor judecătoreşti austriece. În baza art. 7 par. 3 din Tratatul de la Viena, limbile slovenă şi croată sunt acceptate în relaţiile cu autorităţile administrative şi judiciare din districtele locuite de minorităţi, alături de limba germană. În aceste zone, minorităţile croată şi, respectiv, slovenă sunt îndreptăţite în mod direct în baza Constituţiei la utilizarea limbilor lorîn faţa autorităţilor administrative şi a instanţelor judecătoreşti.

În hotărârea sa din 198750, Curtea Constituţională a susţinut că este vorba despre un drept aplicabil în mod direct şi că persoanele aparţinând minorităţii slovene sau celei croate pot invoca în mod direct acest drept în raporturile cu autoritatea publică. Existenţa unei dispoziţii de aplicare în cazul minorităţii croate din Burgenland, la timpul emiterii acelei hotărâri, nu împiedică, în opinia Curţii Constituţionale, ca un membru al minorităţii croate să exercite acel drept. O dispoziţie restrictivă în această privinţă, prin Legea minorităţilor, trebuie, prin urmare, să fie considerată ca abrogată pe temeiul neconstituţionalităţii ei51. 

Secţiunea 2 par. 1 subparagraful 3 din Legea minorităţilor impune desemnarea prin ordonanţă a autorităţilor publice şi departamentelor în faţa cărora este permisă utilizarea unei limbi minoritare ca limbă oficială, alături de limba germană. Persoanele aparţinând minorităţilor naţionale se pot adresa autorităţilor publice în limba proprie, oral sau în scris. Decizia emisă de către aceste autorităţi va fi transmisă acestora în germană şi în limba maternă. Curtea Constituţională a statuat în mod repetat52 că, într-un astfel de caz, o decizie nu va fi considerată trimisă cu succes–şi astfel nu ar avea efect juridic–dacă nu este trimisă în germană şi în limba maternă53. 

Participarea minorităţilor naţionale la viaţa culturală, socială şi economică, precum şi în afacerile publice, în special cele care le afectează pe acestea.

Conform art. 7(4) din Tratatul de la Viena, cetăţenii austrieci care aparţin minorităţilor slovenă şi croată iau parte la instituţiile culturale, administrative şi judiciare din acele regiuni, în aceleaşi condiţii ca şi ceilalţi cetăţeni austrieci.

Secţiunea 3 din Legea minorităţilor naţionale impune înfiinţarea de Consilii consultative speciale pentru minorităţile naţionale la nivelul Cancelariei Federale, pentru asistarea Guvernului federal în problemele privitoare la minorităţile naţionale. Aceste consilii consultative trebuie să protejeze şi să reprezinte interesele culturale, sociale şi economice ale minorităţilor respective şi trebuie, în special, să fie consultate înainte de adoptarea de reguli juridice, ori în privinţa planurilor generale privind cheltuielile publice care ar afecta interesele minorităţilor naţionale. Acestea pot, de asemenea, să trimită propuneri asupra modului de îmbunătăţire a situaţiei minorităţilor naţionale şi a membrilor minorităţilor. Minorităţile naţionale pot fi consultate de către guvernele regionale. 

Fiecare minoritate naţionale pentru care se înfiinţează un consiliu consultativ are dreptul la un număr de membri în consiliu, stabiliţi prin ordonanţă. În baza ordonanţei Guvernului federal asupra consiliilor consultative ale minorităţilor naţionale, funcţionează şase astfel de consilii: croat (cu 24 de membri), pentru rromi (cu 8 membri), slovac (cu 6 membri), sloven (cu 16 membri), ceh (cu 10 membri), maghiar (cu 16 membri)54.

 

2. Belgia

 

Belgia este legată de mai multe instrumente generale şi specifice în domeniul combaterii rasismului, xenofobiei, anti–semitismului şi intoleranţei55. 

Dreptul constituţional

Principiul egalităţii belgienilor în faţa legii şi cel al nediscriminării sunt înscrise în Constituţie (art. 10 şi 11)56. 

În privinţa străinilor prezenţi pe teritoriul Belgiei, funcţionează, într-o oarecare măsură, asimilarea de principiu între belgieni şi străini. Totuşi, această asimilare nu este absolută. Astfel, art. 191 din Constituţie menţionează excepţiile dispuse prin lege. De asemenea, o hotărâre a Curţii de arbitraj din 14 iulie 1994 confirmă în mod evident că intenţia art. 191 din Constituţie nu este aceea de a permite legiuitorului, în situaţia în care instituie o diferenţă de tratament care dezavantajează un străin, să înceteze să ia în considerare principiile egalităţii şi nediscriminării instituite prin Constituţie57. 

Curtea de arbitraj are competenţa de a adopta decizii, de a declara drept nule reguli juridice, în urma întrebărilor preliminare adresate de către judecători în privinţa conformităţii legilor, decretelor şi statutelor cu art. 10 şi 11 din Constituţie. În această privinţă, trebuie menţionat: Curtea de arbitraj acceptă, de asemenea, cereri care combină invocarea art. 10 şi 11 din Constituţie cu o dispoziţie a unui tratat internaţional care se aplică direct în sistemul juridic belgian. 

Pe de altă parte, Convenţia asupra drepturilor civile şi politice, interzicând discriminarea pe temeiul rasei sau naţionalităţii, dispune două excepţii de la acest principiu, care privesc drepturile politice şi accesul pe teritoriul belgian, drepturi exercitate de către străini. 

Exercitarea drepturilor politice este, în principiu, rezervată doar belgienilor (art. 8 par. 2 din Constituţie)58. 

Dreptul penal

Legea din 30 iulie 1981 asupra prevenirii anumitor acte inspirate de rasism sau xenofobie pedepseşte incitarea la discriminare, violenţă sau ură rasială, pe de o parte, şi faptele sau acţiunile în legătură cu discriminarea perpetuată în contextul asigurării de bunuri şi servicii, discriminarea perpetuată în sfera profesională şi de către funcţionarii publici în exerciţiul atribuţiilor lor59. 

Există şi legea din 23 martie 1995 asupra pedepsirii negării, reducerii, justificării sau aprobării genocidului perpetuat de către regimul german naţional socialist în cursul celui de-a doilea război mondial. 

Dreptul civil

Victimele actelor de discriminarea au dreptul, în conformitate cu art. 1382 din Codul civil, la o compensare deplină pentru prejudiciul suferit. Acţiunea de compensare pentru prejudiciul cauzat de către o faptă revine celor care au suferit acel prejudiciu (art. 3 din Codul de procedură penală).

Proiecte de lege în discuţie

Guvernul a elaborat un ante-proiect de lege pentru întărirea legislaţiei anti-rasiale. Acesta cuprinde amendamente la legea din 30 iulie 1981, precum şi la legea din 15 februarie 1993 de creare a Centrului pentru egalitatea de şanse şi lupta împotriva rasismului (Centre pour l’egalite des chances et la lutte contre le racisme). Ante-proiectul a fost prezentat Consiliului de Stat pe 12 martie 2001. Ultima sa versiune, din 1 iunie 2001, urmează să fie discutat de către Senat şi Cameră înainte de a fi adoptat.

Propunerea Mahoux privind discriminarea şi de modificare a legii din 15 februarie 1993 şi de creare a CECLR a fost depus la Senat pe 14 iulie 1999. El este un proiect general asupra combaterii discriminării pe temeiuri diverse, în special, în privinţa presupusei origini rasiale, naţionale sau etnice, de culoare, precum şi a convingerilor religioase şi filosofice. 

Scopul propunerii Mahoux este cel al combaterii discriminării, prin interzicerea oricărei discriminări directe sau indirecte. Astfel, el acoperă următoarele domenii (art. 2 par. 1):

- asigurarea de bunuri şi servicii;

- publicitatea şi tratamentul cererilor pentru posturi vacante;

- începerea şi încetarea unui contract de muncă;

- condiţiile de muncă şi cele în legătură cu cariera profesională;

- numirea unui funcţionar public;

- menţiunile cuprinse în documentele şi rapoartele oficiale;

- diseminarea, publicarea sau afişarea publică a unui text, a unei opinii, a unui simbol sau a oricărui alt suport care conţine elemente discriminatorii;

- orice altă exercitare normală a unei activităţi economice, sociale, culturale sau politice. 

Mass media

Belgia a adoptat măsurile necesare pentru asigurarea faptului că persoanele care lucrează în domeniul presei se conformează responsabilităţilor lor, în scopul combaterii discriminării rasiale. În Flandra, art. 20 par. 2 din Decretul Consiliului flamand din 4 mai 1994 asupra reţelelor de cablu, a instalării şi utilizării acestora, precum şi a difuzării şi producerii de programe de televiziune stipulează că programele organizaţiilor profesionale trebuie să nu incite la ură pentru motive în legătură cu rasa, sexul, religia sau naţionalitate. În comunitatea de limbă franceză, dispoziţii echivalente reies din art. 7 par. 1 al Decretului Comunităţii franceze asupra statutului Radio–televiziunii belgiene francofone (RTBF). 

Într-o hotărâre recentă60, Consiliul de Stat a aplicat acest decret. A trebuit examinată decizia RTBF de retragere a dreptului de difuzare la radio şi televiziune din partea Noului Front al Belgiei (Front Noveau de Belgique–FNB). S-a apreciat că, ţinând cont de art. 7 par. 1 din Decretul din 1997 asupra statutului RTBF, care interzice discriminarea rasială, şi de art. 3 par. 1 din Pactul cultural: „RTBF nu i se interzice difuzarea de mesaje inofensive de la persoane cunoscute ca nerespectând valorile enumerate în art. 7 din decret, însă nu mai este obligată să convină asupra difuzării unor astfel de mesaje". 

 

 3. Danemarca 

 

Ulterior celui de-al doilea război mondial, opinia împărtăşită de către guvernele danez şi german, a fost aceea că graniţa între cele două state era fixată, ceea ce a condus la identificarea unei probleme a minorităţilor, materializată în Declaraţiile Copenhaga–Bonn din 1955. 

Ulterior, a fost înfiinţat în 1965 un comitet de legătură în privinţa minorităţii germane, compus din reprezentanţi ai minorităţii germane, oficiali ai guvernului danez şi membri ai partidelor politice reprezentate în Parlament. În 1983, a fost creat la Copenhaga un secretariat al minorităţii germane. 

În exercitarea funcţiilor lor, toate autorităţile daneze, inclusiv Parlamentul (Folketing), instanţele judecătoreşti şi autorităţile administrative au obligaţia de a asigura conformitatea cu principiile drepturilor omului, cu normele instituite prin Constituţie şi cu instrumentele internaţionale ratificate de către Danemarca. Convenţiile individuale pot fi transformate în drept intern61. 

Insulele Faroe şi Groenlanda sunt comunităţi cu autoguvernare în cadrul statului danez. În cadrul structurii statului, prin Home Rule Acts, a fost introdus în 1948 şi, respectiv, în 1979, un tip extins de autoguvernare, pentru aceste comunităţii definite teritorial (geografic). Aceste acorduri de autoguvernare nu sunt întemeiate pe criterii etnice sau lingvistice. În consecinţă, populaţiile acestor teritorii nu intră sub incidenţa convenţiilor internaţionale, în sensul definirii lor ca minorităţi ale Danemarcei. Insulele Faroe şi Groenlanda sunt părţi ale Regatului danez, iar Constituţia asigură fiecărei comunităţi, două din cele 179 de locuri din Parlamentul danez. În baza sferei sale generale de aplicare, Constituţia pune populaţia din Faroe şi din Groenlanda pe picior de egalitate cu danezii, în calitate de cetăţeni danezi. 

Limba utilizată în aceste teritorii este distinctă de limba daneză. Home Rule Acts au proclamat drept limbă principală în aceste teritorii limbile vorbite de aceste populaţii. Pe de altă parte, limba locală şi daneza pot fi utilizate în scopuri oficiale. 

Minoritatea germană din Danemarca este protejată în baza secţiunii 70 din Constituţia daneză, conform căreia, nici o persoană, în baza credinţei sale sau a descendenţei, nu va fi lipsită de accesul la exerciţiul complet al drepturilor sale civile şi politice62. 

În privinţa vieţii economice, Legea privind politica activă a pieţei muncii63 precizează că şomerii au aceleaşi drepturi şi obligaţii, în privinţa beneficiilor acordate pentru şomaj, indiferent de apartenenţa la un grup naţional. Persoanele aparţinând minorităţii germane din Jutlanda de Sud primesc aceleaşi drepturi în baza respectivei legi, precum toate ceilalţi şomeri. În consecinţă, nu au fost adoptate măsuri speciale pentru minoritatea germană în domeniul pieţei muncii64.

Domeniul vieţii sociale este acoperit de către Declaraţia de la Copenhaga. Art. 18 par. 1 dispune că grădiniţele pot fi înfiinţate în conformitate cu legislaţia relevantă, drept consecinţă a principiului în vigoare al libertăţii educaţiei. 

Din secţiunea 9 a Legii privind serviciile sociale rezultă că facilităţile de asistenţă socială pot fi derulate de către una sau mai multe municipalităţi sau ca instituţii cu caracter autonom, prin acord cu municipalitatea. Pe de altă parte, în Codul de orientare asupra ofertelor zilnice pentru copii65, la pag. 42, Ministerul pentru afaceri sociale a specificat faptul că copiii din părinţi aparţinând minorităţii germane trebuie să se bucure de un drept preferenţial la locuri în facilităţile de îngrijire zilnică, dacă aceste facilităţi sunt înfiinţate ca instituţii autonome sau ca scheme colective (pool schemes). 

În domeniul vieţii politice au fost adoptate măsuri pentru promovarea egalităţii depline şi efective pentru minoritatea germană, prin Legea asupra alegerilor generale (secţiunea 12(1)) şi, respectiv, Legea asupra alegerilor locale (secţiunea 33(1)). Aceste reguli, împreună cu schemele complementare, inclusiv comitetul de legătură şi secretariatul minorităţii germane din Copenhaga, garantează egalitatea deplină şi efectivă între persoanele aparţinând minorităţii germane şi cele aparţinând majorităţii. 

În privinţa vieţii culturale, au fost adoptate măsuri speciale pentru promovarea egalităţii pentru minoritatea germană66. 

De asemenea, în domeniul educaţiei, au fost adoptate măsuri pentru asigurarea egalităţii pentru minoritatea germană. Acestea privesc şcolile independente cu caracter privat, precum şi subvenţiile speciale suplimentare acordate acestor şcoli. 

În privinţa utilizării limbii germane, schemele menţionate în art. 9–13 ale Declaraţiei de la Copenhaga dispun conservarea de către minoritatea germană a propriei limbi. 

În 1993 a fost instituită Comisia pentru egalitate etnică, în scopul asigurării faptului că egalitatea etnică este încorporată în numărul maxim de aspecte ale vieţii comunitare şi în scopul de a evidenţia tratamentul diferenţiat al persoanelor daneze şi al celor cu alte origini etnice67. 

Componenţa comisiei a fost modificată. La momentul adoptării legii, s-a avut în vedere compunerea sa din reprezentanţi ai minorităţilor etnice, care, în afară de preşedinte, ar fi constituit jumătate din membrii comisiei. În prezent, minoritatea germană nu este reprezentată în comisie68.

În privinţa sancţiunilor de drept penal, secţiunile 136 şi 266a din Codul penal danez dispun sancţiuni pentru delictul de incitare publică sau delictul de a face declaraţii publice în scopul provocării actelor de violenţă sau distrugere.

Mai mult, o ameninţare de comitere a unui act care intră sub incidenţa legii penale este considerat infracţiune, în baza secţiunii 266 din Codul penal, dacă ameninţarea realizată poate cauza unei persoane o temere serioasă în privinţa vieţii, sănătăţii sau averii acesteia sau a altor persoane.

Conform secţiunii 266b din Codul penal, orice persoană care, în mod public sau cu intenţia de diseminare mai largă, face declaraţii sau realizează orice alte comunicări prin care un grup de persoane este ameninţat, insultat sau degradat în contul originii sale rasiale, naţionale sau etnice este pasibilă de pedeapsă. 

Dispoziţiile Codului penal sunt completate prin Legea asupra interdicţiei de discriminare întemeiată pe rasă. Conform secţiunii 1 din această lege, reprezintă infracţiune refuzul, în legătură cu o activitate comercială sau non-profit, de a servi o persoană în aceleaşi condiţii cu celelalte persoane datorită originii rasiale, naţionale sau etnice a respectivei persoane. Reprezintă, de asemenea, infracţiune refuzul de admitere a unei persoane în aceleaşi condiţii cu celelalte persoane într-un loc, la o acţiune, expoziţie, întâlnire sau alte situaţii asemănătoare, care este deschisă publicului, ţinând cont de originea rasială, naţională sau etnică a respectivei persoane.

Secţiunea 266b din Codul penal şi Legea asupra interdicţiei de discriminare protejează împotriva discriminării în privinţa rasei, culorii, naţionalităţii sau originii etnice69, religiei sau înclinaţiei sexuale. 

Secţiunile 78 şi 79 din Constituţia daneză includ dispoziţii asupra libertăţii de asociere şi de adunare. Aceste două dispoziţii constituţionale se aplică, de asemenea, minorităţii germane din Danemarca70. 

În Danemarca, libertatea de expresie este reglementată în secţiunea 77 din Constituţie. Protecţia împotriva cenzurii şi a altor măsuri preventive conform acestei secţiuni se aplică, indiferent de limba utilizată.

Trebuie menţionat şi faptul că secţiunea 77 din Constituţie nu interzice intervenţia ulterioară împotriva exprimărilor care sunt contrare regulilor de drept material, inclusiv Codul penal. Evident, faptul că o minoritate naţională comunică sau realizează comunicări într-o limbă minoritară nu poate îndreptăţi în sine o intervenţie în baza dreptului danez.

În domeniul mass–mediei, Legea radioului şi a televiziunii deschide oportunităţi pentru companii, asociaţii şi organisme similare de obţinere a licenţelor de operare radio şi TV. Mai mult, oricine, fără a deţine o astfel de autorizare locală, poate obţine permisiunea de a opera o staţie radio sau TV legată la un satelit sau la un sistem de cablu, conform capitolului 6 din această lege. Astfel, minorităţile naţionale, împreună cu alţi cetăţeni, pot înfiinţa propriile staţii de radio şi televiziune.

În privinţa presei scrise, minoritatea germană publică un cotidian în limba germană („Der Nordschleswiger”), care este sponsorizat de către Asociaţia Presei Germane (Deutscher Presseverein). 

Prin Legea privind sprijinul financiar pentru presa cotidiană din 1984, modificată în 1997, au fost deschise posibilităţile acordării sprijinului financiar pentru cotidiane. Subvenţiile sunt administrate de către Instituţia Financiară a Presei Cotidiene, care este o fundaţie privată ai cărei membri sunt cotidienele daneze71. 

Conform Părţii II, par. 2 din Declaraţia de la Copenhaga din 1955, persoanele aparţinând minorităţii germane din Danemarca, precum şi organizaţiile acestora nu pot fi împiedicate de la utilizarea limbii lor, în scris sau oral72. 

Partea II par. 2 din Declaraţia de la Copenhaga din 1955 dispune că utilizarea limbii germane în faţa instanţelor judecătoreşti şi a autorităţilor administrative trebuie să fie conformă cu reglementările relevante instituite în legislaţia internă. 

Secţiunea 7 din Legea administraţiei publice daneze impune o sarcină generală asupra autorităţilor administrative daneze de a furniza asistenţă cetăţenilor în cazurile în care autorităţile trebuie să adopte o decizie privitoare la respectivii cetăţeni. Dispoziţia se aplică, de asemenea, minorităţilor naţionale şi cetăţenilor străini. Prevederea impune că autoritatea administrativă daneză trebuie să se asigure că decizia adoptată poate fi înţeleasă de către persoana care vorbeşte o limbă străină. Dacă este necesar, autoritatea trebuie să pună la dispoziţia persoanei respective asistenţa necesară, constând într-un serviciu de interpretare. 

În legătură cu derularea de către autorităţile administrative a altor forme de activităţi administrative, legea daneză dispune un principiu general privitor la sarcina autorităţilor de examinare. Acest principiu este prezumat a impune o obligaţie în privinţa autorităţii administrative de a asista o persoană într-o limbă străină, inclusiv într-o limbă minoritară, în situaţia în care persoana respectivă nu stăpâneşte limba daneză suficient de bine73.

Conform art. 10 par. 3 din Convenţia cadru, Danemarca garantează dreptul membrilor unei minorităţi naţionale de a fi informaţi prompt, într-o limbă pe care o înţeleg, asupra motivelor de arestare şi asupra dreptului la apărare în această limbă, dacă este necesar, apelând la asistenţa gratuită a unui interpret. 

Minoritatea germană din Jutlanda de Sud este relativ redusă numeric şi distribuită în întreaga regiune. Nu există un acord încheiat cu Germania asupra utilizării semnelor bilingve conţinând, de exemplu, numele de străzi, în regiunea de graniţă dano–germană. În plus, nu există vreo tradiţie a utilizării unor astfel de semne. 

Mai mult, nu există vreo nevoie specială de introducere a semnelor bilingve, odată ce membrii minorităţii germane sunt bilingvi, şi, de asemenea, nu a fost făcută vreo cerere în acest sens74. 

În domeniul educaţiei, limba germană nu este obligatorie începând din clasa a şaptea. Obiectivul predării acestei limbi este acela ca elevii să dobândească cunoştinţe suficiente de limba germană, oral şi în scris. De asemenea, predarea acestei limbi va ajuta ca elevii să ia cunoştinţă de condiţiile culturale şi sociale din statele germanofone, sporind, totodată, înţelegerea la nivel internaţional a culturii lor materne. Învăţământul în limba germană pentru minoritatea germană este reglementat şi prin Ordinul nr. 482 din 6 iunie 1994. 

Minorităţile pot înfiinţa şcoli independente. Pentru obţinerea recunoaşterii acestui statut, respectiva şcoală trebuie să îndeplinească un număr de condiţii, inclusiv să fie constituită sub forma unei fundaţii private (statutul, modul de administrare şi mijloacele financiare trebuind să fie aprobate de către Ministerul educaţiei). 

Şcolile trebuie să deruleze un număr minim de activităţi pentru a fi subvenţionate de către stat, conform secţiunilor 14(1) şi 15(2) din Legea şcolilor. În plus, există şi alte condiţii care trebuie îndeplinite, printre care este şi cea a faptului că programa şcolară trebuie să fie urmată de către o majoritate a elevilor care sunt cetăţeni danezi, în condiţii egale. Această din urmă condiţie nu se aplică şcolilor minorităţii germane, conform secţiunii 15(4) din respectiva lege. 

Institutul danez pentru studii ale regiunii de graniţă75 este o instituţie autonomă cu sediul în Aabenraa, înfiinţat în 1976 prin colaborarea între guvern şi consiliul local din Jutlanda de Sud. Înfiinţarea acestui institut a fost consecinţa aderării Danemarcei la UE. Institutul operează în domeniul cercetării sociale şi umaniste şi colectează informaţii despre problemele regiunilor frontaliere, în special în Europa. Activitatea institutului este centrată pe frontiera comună dano–germană76. 

În privinţa vieţii politice, legislaţia daneză dispune posibilitatea ca minorităţile, inclusiv minoritatea germană, să dobândească reprezentarea în organismele politice alese în mod direct, în proporţie de sprijinul de care se bucură în rândul electoratului77.

Membrii minorităţii germane, precum ceilalţi cetăţeni danezi, se bucură de un drept constituţional de a forma partide politice. Legislaţia electorală daneză acordă partidului minorităţii germane un statut mai favorabil, permiţând partidului–chiar dacă nu este reprezentat în Parlament–să se bucure de anumite drepturi care sunt, în mod obişnuit, rezervate partidelor cu reprezentare parlamentară. Astfel, partidul este îndreptăţit să participe la alegerile generale prin simpla notificare către Ministerul de Interne78. 

De asemenea, sistemul electoral danez este descentralizat, în sensul că o parte semnificativă a procedurilor de vot sunt încredinţate, prin lege, la nivelul consiliilor locale, iar comisiile electorale sunt desemnate de către aceste consilii. 

 

4. Finlanda

 

Dreptul internaţional şi convenţiile internaţionale nu sunt direct aplicabile în Finlanda. Ca regulă, convenţiile internaţionale sunt încorporate în dreptul intern fie prin lege a Parlamentului, fie prin decret. Prin aceste măsuri, convenţiile sunt aplicabile ca drept intern. 

Totuşi, implementarea poate fi făcută şi prin armonizarea dreptului intern cu convenţia în discuţie. 

O a treia metodă de punere în aplicare a convenţiilor internaţionale este aceea de inserare de clauze în legislaţia naţională, cu referire explicită la o convenţie internaţională. În anumite cazuri, unei convenţii internaţionale i se acorda întâietate de aplicare în raport cu dreptul intern.

Conceptul de „minoritate naţională” nu este utilizat în legea finlandeză. Secţiunea 14 subsecţiunea 3 din Legea constituţională a Finlandei garantează dreptul diverselor „grupuri” de menţinere şi dezvoltare a propriilor limbi şi culturi. Legea constituţională nu defineşte îndeaproape aceste „grupuri”. Conform unui proiect al guvernului, „grupurile” menţionate în Legea constituţională includ populaţia sami, rromii şi principalele minorităţi etnice şi naţionale, cum ar fi evreii şi tătarii79. Conform notei explicative a proiectului: „Pe de o parte, propunerea nu este limitată la minorităţile tradiţionale din Finlanda. Pe de altă parte, grupurile menţionate în secţiunea 14 subsecţiunea 3 nu pot include grupurile rezidente doar temporar în Finlanda, ci este necesară o anumită stabilitate şi permanenţă pentru ca grupurile să fie acoperite de această secţiune. Dispoziţia nu garantează numai drepturile de utilizare a limbii minorităţilor, ci se extinde şi la protecţia culturilor minoritare. Împreună cu secţiunea 169, subsecţiunea I, prevederea ar impune o obligaţie Guvernului de a permite şi sprijini dezvoltarea limbilor şi culturilor grupurilor respective. Dispoziţia dispune, de asemenea, o bază constituţională pentru dezvoltarea condiţiilor de viaţă ale acestor grupuri”.

La momentul la care Finlanda a ratificat Convenţia cadru, ea nu a furnizat o listă a minorităţilor naţionale care intră în sfera acestei convenţii. Ideea de bază era aceea că nu Guvernul este cel care defineşte aceste minorităţi, deoarece existenţa minorităţilor nu depinde de o declaraţie a Guvernului, ci de o situaţie de fapt din ţară. În practică, s-a considerat că Convenţia cadru ar acoperi, pe lângă „grupurile” menţionate anterior şi aşa numiţii vechi ruşi, precum şi finlandezii vorbitori de suedeză. 

Totuşi, în ceea ce priveşte legislaţia finlandeză, pot fi identificate definiţii ale minorităţilor în Legea Parlamentului Sami, Legea asupra utilizării limbii sami în faţa autorităţilor, Legea Skolt (253/1995) şi Legea asupra îmbunătăţirii condiţiilor de viaţă ale populaţiei de rromi (713/1975), care a fost în vigoare între 1976 şi 1981. 

Conform secţiunii 5 subsecţiunea 1 din Legea constituţională finlandeză, „toate persoanele sunt egale în faţa legii”. Subsecţiunea 2 interzice discriminarea. Conform secţiunii 16a din Constituţie, autorităţile publice trebuie să asigure punerea în aplicare a drepturilor fundamentale şi drepturilor internaţionale ale omului. 

Conform guvernului finlandez80, se poate considera că legislaţia finlandeză asigură o protecţie juridică adecvată împotriva discriminării (secţiunea 5 din Legea Constituţională a Finlandei şi secţiunea 9 din Codul penal). Totuşi, în practică, protecţia acordată de către lege nu este întotdeauna suficientă. Astfel, pe 1 octombrie 1998, Ministerul Muncii a înfiinţat un grup de acţiune pentru monitorizarea rasismului şi discriminării întemeiate pe origine etnică. Grupul respectiv este însărcinat să coordoneze măsurile naţionale care au fost solicitate de către Comisia Europeană pe 25 martie 1998, precum şi cu elaborarea unui plan naţional de acţiune. Monitorizarea acoperă discriminarea împotriva noilor grupuri de imigranţi, precum şi împotriva minorităţilor etnice tradiţionale, în privinţa diverselor sectoare ale societăţii. 

Conform secţiunii 14 subsecţiunea 1 din Legea constituţională, „limbile naţionale” în Finlanda sunt finlandeza şi suedeza. Secţiunea 36 din Legea asupra autonomiei zonei Aland prevede că limba oficială în această zonă este suedeza. 

Subsecţiunea 2 a acestei secţiuni dispune dreptul oricărei persoane de a utiliza propria limbă, indiferent dacă este finlandeza sau suedeza, în calitate de parte într-un proces în faţa unei instanţe judecătoreşti, ori în faţa unei autorităţi publice, precum şi de a obţine documente de la acestea în respectiva limbă.

Legea limbii cuprinde prevederi asupra utilizării finlandezei şi suedezei în faţa autorităţilor. 

În baza secţiunii 3, sami ca populaţie indigenă a Finlandei are dreptul de menţinere şi dezvoltare a propriei limbi şi culturi. Dispoziţiile de reglementare a dreptului populaţiei sami de utilizare a propriei limbi în faţa autorităţilor publice trebuie cuprinse într-o lege a Parlamentului81. 

Secţiunea 9 din Legea constituţională garantează libertatea de religie şi de conştiinţă pentru oricine. Legea finlandeză nu dispune în mod explicit o biserică de stat, însă a fost adoptată o legislaţie specială asupra relaţiilor dintre stat şi cele mai însemnate biserici82. 

În Finlanda nu există o politică specială de integrare pentru minorităţile naţionale. Există un Program al Guvernului privind politica de imigraţie şi cea referitoare la refugiaţi, adoptată prin Rezoluţia Guvernului din 16 octombrie 1997, care priveşte refugiaţii şi solicitanţii de azil. 

Pe 1 martie 1998, a intrat în vigoare un nou decret privind Consiliul consultativ privind problemele refugiaţilor şi migraţiei. Prin modificarea adusă decretului, numele consiliului a fost schimbat în Consiliul consultativ asupra relaţiilor etnice. Comparativ cu organismul anterior, consiliul are atribuţii noi în privinţa relaţiilor etnice şi a prevenirii rasismului83. 

Alte măsuri adoptate

Ministerul Muncii a contribuit la monitorizarea rasismului şi a discriminării întemeiate pe originea etnică, prin iniţierea şi finanţarea unor studii privind discriminarea la locul de muncă, atitudinile majorităţii populaţiei şi, respectiv, atitudinea autorităţilor din domeniul muncii faţă de grupurile minoritare. De asemenea, Ministerul Muncii elaborează anual un barometru care ilustrează, printre altele, şi discriminarea la locul de muncă. 

Autorităţile judecătoreşti acordă atenţie promovării toleranţei şi prevenirii rasismului. 

Ministerul de Interne a emis pe 30 iunie 1997 instrucţiuni privind sporirea toleranţei şi prevenirea rasismului în cadrul poliţiei. De asemenea, pe 13 martie 1997, ministerul a emis instrucţiuni privind înregistrarea infracţiunilor întemeiate pe motive rasiale. 

Procurorul general a emis pe 24 februarie 1998 instrucţiuni prin care procurorii districtuali au obligaţia de notificare către Oficiul Procurorului General a infracţiunilor cu motivaţie rasială84. 

În privinţa libertăţii de asociere, a celei de expresie şi a libertăţii de gândire, conştiinţă şi religie, conform secţiunii 10a din Legea constituţională, oricine are dreptul, fără obţinerea unei permisiuni, să aranjeze întâlniri şi demonstraţii, precum şi de a participa la acestea. Mai mult, orice persoană are dreptul la liberă asociere cu alte persoane. Libertatea de asociere include şi dreptul de înfiinţare a unei asociaţii, de a aparţine unei asociaţii, precum şi de a participa la activităţile acesteia. De asemenea, aceleaşi dispoziţii există şi în cazul asocierii în sindicate85. 

Dreptul minorităţilor de utilizare a propriei limbi, precum şi obligaţia autorităţilor de a asigura punerea în aplicare a acestui drept sunt reglementate de către art. 3 din Convenţia cadru. 

Conform secţiunii 37 din Legea asupra autonomiei zonei Aland, cetăţenii finlandezi au dreptul de a utiliza finlandeza în faţa unei instanţe ori autorităţilor publice din Aland, deşi această zonă este locuită de o populaţie care utilizează limba suedeză. 

Dreptul de utilizare a limbilor naţionale (finlandeza şi suedeza), în mod egal şi în conformitate cu Legea constituţională, este pus în aplicare prin Legea limbii şi prin Legea privind calificările lingvistice ale funcţionarilor publici (14/1922). Legea asupra autonomiei zonei Aland prevede, printre altele, statutul suedezei. 

Legea asupra utilizării limbii sami în faţa autorităţilor face posibilă utilizarea acestei limbi în faţa autorităţilor şi agenţiilor menţionate în legea respectivă (secţiunile 1–3). Populaţia sami are dreptul a utiliza limba sami în faţa autorităţilor, atât oral, cât şi în scris, precum şi de a primi un răspuns în aceeaşi limbă. Legea priveşte, de asemenea, semnele şi anunţurile publice (secţiunile 6–13).

Decretul asupra punerii în aplicare a Legii limbii impune ca interpretarea să se realizeze dacă o persoană nu poate utiliza finlandeza sau suedeza, într-un proces penal iniţiat de către procuror (secţiunea 6). Conform secţiunii 37 din Legea asupra investigaţiei prealabile (449/1987), o autoritate de cercetare este responsabilă pentru efectuarea unei interpretări, în situaţia în care persoana care este interogată nu poate utiliza o limbă care, în mod obişnuit, în baza Legii limbii, este utilizată în faţa acelei autorităţi.

Conform secţiunii 25 din Legea procedurii administrative (589/1996), o autoritate publică va dispune interpretarea şi traducerea, inter alia, în situaţia în care o persoană nu poate utiliza limba care, în conformitate cu Legea limbii, este utilizată în faţa acelei autorităţi. Legea procedurii administrative jurisdicţionale (586/1996) conţine, în secţiunea 77, o dispoziţie corespunzătoare. 

Legea drepturilor pacientului (785/1992) dispune că limba maternă a pacientului, nevoile sale individuale şi cultura acestuia trebuie luate în considerare în îngrijirea şi tratamentul său, în măsura în care este posibil acest lucru (secţiunea 3).

Ombudsman-ul parlamentar are prerogativa de a iniţia investigaţii în legătură cu problemele de utilizare a limbii în procesele penale86. 

De asemenea, se consideră că Legea asupra utilizării limbii sami în faţa autorităţilor nu asigură în mod suficient conservarea acestei limbi ca limbă vorbită, deoarece în practică adesea utilizarea limbi sami este bazată pe interpretare şi traducere87. 

Conform secţiunii 13 din Legea constituţională, oricine are dreptul la o educaţie primară gratuită. Conform Legii şcolilor (628/1998), „o municipalitate având locuitori atât finlandezi, cât şi suedezi, este obligată să înfiinţeze şcoli separate pentru ambele grupuri lingvistice". 

Conform secţiunii 10 din Legea şcolilor, educaţia se poate face în finlandeză ori în suedeză. De asemenea, aceasta se poate face în limba sami ori în limba rromilor. 

Conform secţiunii 12 din aceeaşi lege, suedeza sau limba sami pot fi predate ca limbi materne, în funcţie de limba elevului, de asemenea, examenele se pot desfăşura în finlandeză, suedeză sau în limba sami. 

În privinţa participării la viaţa culturală, socială şi economică, precum şi la viaţa publică, conform Guvernului finlandez, finlandezii vorbitori de suedeză sunt consideraţi a fi integraţi în aceste domenii, pe picior de egalitate cu majoritatea populaţiei88. 

În privinţa populaţiei sami, conform secţiunii 52a din Legea Parlamentului se dispune că aceştia vor fi consultaţi în orice problemă care ar privi această minoritate. Secţiunea 16 din Procedura Parlamentului dispune că, în situaţia dezbaterii unei propuneri de lege care ar privi populaţia sami, o comisie va acorda reprezentanţilor populaţiei sami ocazia de a fi audiaţi. În practică, reprezentanţii Parlamentului sami sunt audiaţi în astfel de situaţii. 

Mai mult, în baza secţiunii 56 din Legea Skolt (256/1995), statul şi autorităţile municipale vor acorda populaţiei sami ocazia de a fi audiaţi în probleme privitoare la mijloacele şi condiţiile de viaţă ale acestei populaţii89. 

În privinţa vieţii politice, în Finlanda nu există partide ale minorităţilor. Persoanele active politic reprezentând grupuri ale minorităţilor sunt membre ale diverselor partide. De asemenea, în Parlament nu există locuri rezervate minorităţilor, cu excepţia unui loc care reprezintă zona Aland. Sistemul electoral în vigoare nu acordă o participare politică deplină pentru grupurile etnice reduse numeric, deoarece în practică este dificil care persoanele care reprezintă astfel de grupuri să fie alese90. 

La nivel local, este posibilă alegerea persoanelor care reprezintă grupuri reduse numeric. În consiliile orăşeneşti există reprezentanţi ai populaţiei sami, a rromilor, ai tătarilor şi ai finlandezilor vorbitori de suedeză. 

Autonomia

Provincia Aland este autonomă, iar populaţia sami are autonomie culturală în cadrul acestei regiuni. Conform secţiunii 3 din Legea asupra autonomiei provinciei Aland, Adunarea legislativă din Aland reprezintă populaţia din această zonă. Administrarea zonei este încredinţată guvernului din Aland. Adunarea legislativă adoptă legislaţie aplicabilă în Aland (secţiunea 17). 

Există un consiliu consultativ pentru problemele populaţiei sami subordonat Ministerului de Justiţie, care are obligaţia de coordonare şi elaborare a măsurilor privitoare la respectivul grup etnic. Consiliul consultativ pentru problemele rromilor este subordonat Ministerului pentru afaceri sociale şi sănătate, fiind responsabil de monitorizarea posibilităţilor de participare la viaţa socială şi a condiţiilor de viaţă ale populaţiei rrome, precum şi de adoptare a unor iniţiative referitoare la limba şi cultura rromilor. 

Interesele şi statutul finlandezilor vorbitori de suedeză şi a limbii suedeze sunt monitorizate de către Adunarea Suedeză.

 

5. Franţa 

 

Franţa a ratificat principalele acorduri internaţionale de garantare a protecţiei împotriva discriminării. Totuşi, ea şi-a exprimat rezerve asupra articolelor din aceste acorduri prin care se acordă drepturi indivizilor aparţinând minorităţilor etnice, religioase şi lingvistice91 şi a refuzat să ratifice atât Convenţia cadru pentru protecţia minorităţilor naţionale, cât şi Carta Europeană a limbilor regionale sau minoritare92. 

Într-o opinie emisă în iulie 1995 la solicitarea primului ministru, Consiliul de Stat a interpretat conceptul „minorităţii naţionale” în Franţa: „Principiile fundamentale ale dreptului francez, astfel cum au fost ele înscrise în Constituţie, interzic orice distincţie între cetăţeni în funcţie de origine, rasă sau religie. Existenţa drepturilor exercitate colectiv, întemeiate pe astfel de consideraţii, nu poate fi recunoscută prin urmare, în timp ce respectul pentru caracteristicile fiecărui grup (religios, cultural, lingvistic sau de alt tip) este garantat prin intermediul protecţiei membrilor individuali ai acestor grupuri”93. 

Într-o decizie a Consiliului Constituţional din 1999, aceasta a statuat faptul că, Carta Europeană a limbilor regionale sau minoritare conţine clauze contrare Constituţiei, întrucât „principiile fundamentale ale acesteia sunt opuse recunoaşterii drepturilor colective ale oricărui grup, indiferent de tipul acestuia, care este definit de către o comunitate de origine, cultură, limbă ori credinţă” şi că „indivizii nu pot profita de un drept de utilizare a unei limbi alta decât franceza, nici de a fi forţaţi să o facă”. Recunoaşterea de către Cartă a unui „drept inalienabil” de a vorba o limbă regională sau minoritară în public sau în privat a fost identificată de către Consiliul Constituţional drept un atac asupra principiilor constituţionale al indivizibilităţii Republicii, al egalităţii în faţa legii şi al unităţii poporului francez. 

Pretenţiile privitoare la drepturile musulmanilor nu sunt definite în termenii „drepturilor minorităţilor”94. 

Limba oficială

Constituţia dispune că limba franceză este singura limbă oficială în Republica franceză. Mai mult, limba franceză este percepută ca având caracter simbolic pentru conştiinţa naţională95. 

Participarea la viaţa publică

Cadrul republican de organizare nu recunoaşte drepturi politice speciale pentru grupurile minoritare. Dobândirea cetăţeniei este accesibilă tuturor persoanelor care decid să se integreze în naţiunea franceză. Totuşi, au fost evidenţiate probleme multiple privind dobândirea cetăţeniei, în sensul că, uneori, funcţionarii însărcinaţi cu procedurile de naturalizare înţeleg adeziunea la Islam drept un semn al opoziţiei la intrarea în naţiunea franceză, respingând astfel solicitările de dobândire a cetăţeniei pe acest temei. 

În Franţa, primul pas pentru prevenirea discriminării a fost făcut prin Decretul lege din 21 aprilie 1939, cunoscut şi ca „Legea Marchandeau”, care a modificat prin Legea din 29 iulie 1881 asupra libertăţii presei96. 

Legea 72–546 din 1 iulie 1972 privind discriminarea rasială a introdus art. 416 din Codul penal, care a sancţionat anumite acţiuni (refuzul sau oferta condiţionată de furnizare de bunuri sau servicii, refuzul angajării sau demiterea), dacă aceste acţiuni erau determinate de către apartenenţa (sau neapartenenţa) persoanei vătămate la un anume grup etnic, naţiune, rasă sau religie. 

Legea 77–574 din 7 iunie 1977 a completat lista acţiunilor interzise prin sancţionarea interferenţei în exercitarea unei activităţi economice, interferenţă întemeiată pe aceleaşi temeiuri de discriminarea.

Intrarea în vigoare a Legii 75–625 din 11 iulie 1975 a urmărit combaterea şi a altor tipuri de discriminare, nu numai a celei rasiale (adică a discriminării întemeiate pe apartenenţa sexuală sau pe situaţia familială). Ulterior, Legea 85–772 din 25 iulie 1985, Legea 89–18 din 13 ianuarie 1989 şi Legea 90–602 din 12 iulie 1990 au sancţionat şi alte tipuri de discriminare.

Reforma Codului penal, efectuată prin Legile din 22 iulie 1992 (intrate în vigoare pe 1 martie 1994) a simplificat şi clarificat definiţiile infracţiunilor. În privinţa măsurilor anti–discriminatorii, s-au realizat următorii paşi: pe de o parte a fost adăugată discriminarea pe temeiul opiniilor politice şi a activităţilor sindicale la lista tipurilor sancţionabile de discriminări, iar pe de altă parte, s-a prevenit orice posibilitate de invocare a unui „motiv legitim” ca justificare pentru discriminare. De asemenea, au sporit şi sancţiunile pentru astfel de fapte. 

În dreptul francez nu există nici o dispoziţie care pune în aplicare principiul tratamentului egal şi care combate discriminarea pe temeiurile rasei, originii etnice, naţionalităţii, religiei sau credinţei97. Astfel, dreptul francez este întemeiat pe principiile egalităţii şi libertăţii, invocate în numeroase texte constituţionale. 

Primul articol al Constituţiei franceze din 4 octombrie 1958 stabileşte că: „Franţa asigură egalitatea în faţa legii pentru toţi cetăţenii, fără distincţie de origine, rasă sau religie. Ea respectă toate credinţele”. 

A doua referinţă la conceptul discriminării rasiale şi religioase este cuprinsă în Preambulul Constituţiei din 27 octombrie 1946, care constituie Preambulul Constituţiei din 1958: „Poporul Franţei proclamă faptul că fiecare fiinţă umană, fără distincţie de rasă, religie sau credinţă, posedă drepturi sacre şi inalienabile. El reafirmă în mod solemn drepturile şi libertăţile omului şi cetăţeanului înscrise în Declaraţia drepturilor din 1789 şi principiile fundamentale cuprinse în legile Republicii”. 

Respectivele principii constituţionale constituie baza pe care instanţele, alături de Curtea Constituţională, sancţionează practicile discriminatorii, în special cele întemeiate pe naţionalitate. 

De exemplu, Consiliul Constituţional, pe 22 ianuarie 1990 a statuat, privind Fondurile Naţionale de Solidaritate (Fonds National de Solidarite) că: „Legiuitorul poate adopta dispoziţii particulare în privinţa străinilor, cu condiţia ca acestea să respecte angajamentele internaţionale la care Franţa a subscris şi drepturile şi libertăţile constituţionale fundamentale împărtăşite de către toţi cei care sunt rezidenţi pe teritoriul Republicii”.

Pe 13 august 1993, Consiliul Constituţional a statuat în privinţa Legii asupra controlului imigraţiei: „În timp ce legiuitorul poate adopta dispoziţii speciale în privinţa străinilor, el trebuie să respecte drepturile şi libertăţile constituţionale fundamentale în privinţa tuturor celor care au rezidenţă pe teritoriul Republicii (…) străinii se bucură de dreptul la protecţie socială de la momentul la care îşi stabilesc rezidenţa în mod stabil şi legal pe teritoriul francez”.

Codul penal în art. 225–198 şi 225–2 sancţionează discriminarea. Astfel, art. 225–1 defineşte discriminarea, iar art. 225–2 menţionează cazurile în care aceasta este sancţionabilă, totodată stabilind şi sancţiunile. 

Discriminarea cauzată de către reprezentanţi ai autorităţilor publice este considerată ilicită prin art. 432–7 din Noul Cod penal, care trimite la art. 225–1. 

Mai mult, Noul Cod penal, care a intrat în vigoare pe 1 martie 1994, a creat o răspundere penală individuală pentru persoanele juridice, în privinţa discriminării (art. 121–2, 225–4 şi 226–24)99.

Totuşi, exemplele din jurisprudenţă privind urmărirea şi sancţionarea penală a unor astfel de acte de discriminare sunt, în prezent, foarte rare100. 

Există, de asemenea, şi un număr de tete de lege care garantează prevenirea discriminării. 

Art. 24 par. 6 din Legea din 29 iulie 1881 asupra libertăţii presei califică drept ilicită incitarea publică la discriminare, cel puţin în situaţia în care discriminarea este îndreptată împotriva unei persoane sau a unui grup de persoane pe temeiul originii lor ori a apartenenţei (sau neapartenenţei) la un anumit grup etnic, naţiune, rasă sau religie. 

Art. R 625–7 din Codul penal pedepseşte incitarea, dacă este comisă în public. 

O dispoziţie asemănătoare există în Legea din 31 decembrie 1987 privind publicaţiile destinate tinerilor, care interzice oferirea sau vânzarea către minori a publicaţiilor de orice tip care prezintă un pericol pentru tineri datorită violenţei, discriminării ori urii rasiale. 

Legea din 29 iulie 1881 invocă, de asemenea, defăimarea (art. 32 par. 2) precum şi abuzul public (art. 33 par. 3) bazat pe originea sau apartenenţa la o anumită rasă sau religie. 

În dreptul francez nu există o definiţie expresă a discriminării directe şi, respectiv, a celei indirecte asemănătoare celei cuprinse în art. 2.2(a) şi 2.2.(b) din cele două directive. 

În dreptul francez există o definiţie a discriminării, care, fără a avea caracter particular, include conceptele discriminării directe şi indirecte. Astfel, art. 225–1 din Noul Cod penal şi Legea din 25 iulie 1881 asupra libertăţii presei definesc discriminarea astfel: „orice distincţie (…) pe temeiurile originii, (…) apartenenţei sau neapartenenţei, reale sau presupuse, la un anumit grup etnic, naţiune, rasă sau religie constituie discriminare”. În consecinţă, expresia „orice distincţie”, chiar şi cea care nu este suficient de precisă, permite dreptului penal francez recunoaşterea discriminării directe ori indirecte. 

Instruirea unei persoane pentru practicarea discriminării pe temeiuri rasiale, etnice sau religioase nu este declarată, în mod expres, ca fiind ilicită, prin Codul penal. Totuşi, art. 24 din Legea din 29 iulie 1881 asupra libertăţii presei, art. R 625–7 din Noul Cod penal şi legislaţia privind crimele împotriva umanităţii vizează în mod expres incitarea la discriminarea101. 

În domeniul educaţiei, au fost înfiinţate Zone prioritare de educaţie (Zones d’Enseignement Prioritaire), în ariile locuite de o populaţie semnificativă de imigranţi sau de către populaţie franceză cu astfel de origini.

Există, de asemenea, Centre pentru formarea şi informarea asupra şcolarizării copiilor de imigranţi (Centres de formation et d’information sur la scolarisation des enfants de migrants). 

În privinţa politicilor de integrare, în prezent există trei instituţii administrative la nivel naţional implicate în această problematică: 

· Înaltul Consiliu asupra Integrării, înfiinţat prin Decretul Primului–ministru 89–912 din 19 decembrie 1989 şi completat prin Decretul 96–622 din 11 iulie 1996, care asigură consultarea, la cererea Primului–ministru, ori a Comisiei interministeriale asupra integrării, în privinţa tuturor aspectelor privitoare la integrarea rezidenţilor străini şi a rezidenţilor de origine străină;

· Comisia consultativă naţională pentru drepturile omului, înfiinţată prin Decretul Primului-ministru din 30 ianuarie 1984, în scopul acordării consultanţei şi informării primului ministru.

· Comisia pentru dobândirea cetăţeniei, înfiinţată prin Circulara din 18 ianuarie 1999. Ea reprezintă instrumentul de acţiune al statului pentru promovarea accesului egal la cetăţenie. 

 

6. Germania 

 

Membrii grupurilor de cetăţeni germani protejaţi în baza Convenţiei Cadru pentru Protecţia Minorităţilor Naţionale (adică minorităţile naţionale ale danezilor, ale populaţiei sorbian, ale rromilor germani şi grupul etnic al frisienilor din Germania) au, cu excepţia rromilor, propriile zone în anumite landuri ale Germaniei102. 

În Germania, minorităţile naţionale sunt acele grupuri de cetăţeni germani care sunt rezidenţi în mod tradiţional în Germania şi care trăiesc în zonele lor tradiţionale, însă care diferă faţă de majoritatea populaţiei prin limba maternă, cultură şi istorie (adică prin propria identitate) şi care doresc să îşi conserve această identitate. Cele patru grupuri menţionate reprezintă toate grupurile care nu sunt parte a populaţiei majoritare, având identitate proprie, şi care rezidă în mod tradiţional în Germania103. 

Libertatea membrilor individuali ai unei minorităţi naţionale de a decide pentru ei înşişi dacă doresc să fie identificaţi cu o anumită minoritate naţională şi, prin urmare, dacă doresc să fie trataţi ca aparţinând unei minorităţi naţionale reprezintă un element fundamental al protecţiei minorităţilor naţionale, bazat pe principiile democratice104. 

Drepturile şi libertăţile acordate membrilor unor astfel de grupuri prin aplicarea Convenţiei cadru pot fi exercitate individual, sau la nivel de comunitate. Suplimentar acestor drepturi şi libertăţi individuale, mai operează dispoziţiile juridice instituite în mod expres în beneficiul partidelor politice ale minorităţilor naţionale în baza dreptului federal (alegerile pentru Bundestag, conform Legii partidelor politice) şi, respectiv, în baza legislaţiei landurilor (legile electorale din Schleswig–Holstein şi Brandenburg), sau pentru organismele reprezentând interesele minorităţii naţionale (Consiliul populaţiei sorb din Statul liber al Saxoniei şi, respectiv, din Landul Brnadenburg).

Membrii grupurilor protejate în baza Convenţiei cadru, în calitate de cetăţeni germani, se bucură de toate drepturile şi libertăţile garantate prin Legea fundamentală, fără vreo restricţie. Interdicţia discriminării, conform art. 3 par. 3, prima teză din Legea fundamentală include, de asemenea, şi membrii acestor grupuri105. 

Instrumentele relevante ale dreptului internaţional în domeniul protecţiei minorităţilor formează parte integrantă a dreptului intern. 

Relevanţă are şi dispoziţia din art. 19 par. 4 teza întâi din Legea fundamentală, care prevede că orice persoană a căror drepturi au fost încălcate de către o autoritate publică are dreptul la acţiune judecătorească106. 

În acest context, Legea procedurii administrative (VwVfG) şi Codul privind procedura instanţelor administrative (VwGO) au importanţă particulară. Primul act normativ instituie principiile procedurii aplicate de către autoritatea administrativă în scopul adoptării unui act administrativ sau a încheierii unui contract de drept public. Codul procedurii instanţelor administrative face posibilă atacarea în instanţă a unei acţiuni administrative, urmând căi succesive de acţiune (instanţa administrativă, Curtea administrativă superioară, Curtea administrativă federală). 

În secţiunea I din Declaraţia Guvernului Republicii Federale Germania asupra Drepturilor Minorităţii Daneze (Declaraţia de la Bonn) din 29 martie 1955 a fost evidenţiat faptul că membrii minorităţii daneze, asemenea tuturor cetăţenilor germani, se bucură de drepturile garantate de către Legea fundamentală a Republicii Federale Germania din 23 mai 1949107. 

În anumite constituţii ale landurilor, au fost incluse garanţii suplimentare pentru aplicarea interdicţiei discriminării. De asemenea, interdicţia constituţională a discriminării este conţinută în diverse legi de la nivel federal şi, respectiv, de la nivelul landurilor108. 

În privinţa vieţii economice, sociale, politice şi cultuale, structura economică şi socială, inclusiv structura educaţională, este în mod fundamental aceeaşi pentru membrii grupurilor protejate prin Convenţia cadru şi pentru populaţia majoritară din respectivele zone. 

Conform distribuţiei de responsabilităţi în cadrul sistemului federal al Germaniei, problemele culturale şi ale sistemului de învăţământ sunt, în principiu, supuse autonomiei landurilor. Pentru membrii minorităţilor naţionale, a fost acordată importanţă specială următoarelor aspecte:

a) dreptului general al personalităţii (dreptul la dezvoltare liberă) în baza art. 2 par. 1 din Legea fundamentală, care, printre altele, lasă utilizarea limbii materne, păstrării culturii proprii şi a identităţii minorităţii la aprecierea fiecărui individ; şi

b) art. 4 par. 1 şi 2 din Legea fundamentală care garantează libertatea de credinţă, conştiinţă, precum şi cea de profesare a credinţei religioase sau filosofice, precum şi practicarea netulburată a religiei.

Dreptul persoanelor aparţinând minorităţilor naţionale de utilizare a propriei limbi în viaţa cotidiană este protejat de art. 2 din Legea fundamentală care garantează dreptul la libera dezvoltare a personalităţii. În consecinţă, nu există nici o restricţie în Germania în privinţa utilizării unei limbi minoritare în viaţa privată sau publică.

Totuşi, în privinţa afacerilor „cetăţeneşti” în raport cu administraţia publică, limba germană este limba oficială, în baza secţiunii 23 din Legea federală a procedurii administrative. Legile procedurii administrative ale landurilor precizează, de asemenea, faptul că limba germană este limba oficială. Germana este şi limba oficială în instanţe109. 

Dreptul de afişare în public de semne, marcaje şi inscripţii şi a altor informaţii cu caracter privat în limba minorităţii este garantat în Germania în special prin art. 2 par. 1 din Legea fundamentală. 

Art. 25 par. 3 din Constituţia landului Brandenburg garantează dreptul populaţiei sorb de conservare a propriei limbi şi culturi în viaţa publică. Acest drept acoperă şi dreptul de afişare de semne, marcaje şi inscripţii precum şi a altor informaţii cu caracter privat într-o formă vizibilă publicului. Dreptul este limitat doar de către dispoziţiile juridice aplicabile tuturor inscripţiilor publice. În plus, nu este permisă diferenţierea pe baza limbii utilizate110. 

Reglementarea privind inscripţiile topografice în limba unei minorităţi se aplică zonelor locuite în mod tradiţional ori în număr substanţial de către membrii unei minorităţi naţionale. Această dispoziţie impune doar o obligaţie asupra autorităţilor publice de a depune diligenţele necesare atingerii acestui obiectiv111. 

La nivel federal, Ministerul Federal de Interne are responsabilitatea principală în aspectele legislaţiei privind minorităţile, precum şi referitor la punerea acesteia în aplicare. În privinţa aspectelor protecţiei minorităţilor în planul drepturilor omului, responsabilitatea revine Ministerului Federal de Justiţie. La nivelul landurilor, responsabilitatea este încredinţată Cancelariei de Stat şi unuia dintre ministere (de obicei, Ministerului Culturii şi/sau Educaţiei sau Ministerului Ştiinţei)112. 

Jurisdicţia asupra audiovizualului revine landurilor. Prin Constituţie, statului i se interzice exercitarea vreunei influenţa asupra conţinutului programelor respective. De asemenea, art. 5 par. 1 teza a doua din Legea fundamentală (libertatea audiovizualului) nu impune unui land adoptarea unei forme de organizare specifice a audiovizualului. Cu toate acestea, landul este obligat să adopte anumite dispoziţii care să asigure libertatea audiovizualului. 

Fiind o problemă de interes public, această activitate trebuie să opereze pe o bază nepartizană şi în deplină independenţă şi trebuie protejată împotriva intervenţiilor externe. 

Principiile mass mediei sunt enunţate în diversele legi privind audiovizualul ale landurilor. De asemenea, Tratatele de Stat instituie, în mod explicit, printre altele, promovarea înţelegerii internaţionale, precum şi faptul că programele transmise trebuie să ajute la reducerea xenofobiei şi să ajute la promovarea protecţiei minorităţilor113. 

Conformitatea cu respectivele principii este monitorizată, pentru serviciile publice de audiovizual, de către organisme de supraveghere (Consiliul radiodifuziunii, Consiliul Televiziunii), care au o componenţă pluralistă a membrilor lor. 

Trebuie precizat faptul că, în baza legislaţiei germane, minorităţile naţionale şi populaţia majoritară se bucură de aceleaşi drepturi şi posibilităţi în privinţa libertăţii presei şi a audiovizualului. De asemenea, prin politicile de promovare derulate în prezent la nivel federal şi la nivelul landurilor, grupurile protejate în baza Convenţiei cadru se pot bucura de libertatea presei şi libertatea audiovizualului. 

Dreptul de înfiinţare şi de utilizare a presei tipărite este garantat în baza libertăţii de informare şi de presă înscrisă în art. 5 par. 1 din Legea fundamentală. Nu există cenzură, astfel încât nimeni nu poate fi împiedicat să se angajeze în activitatea jurnalistică şi în mass media. 

În Germania, protecţia împotriva discriminării este asigurată şi pentru membrii minorităţilor naţionale şi grupurilor etnice. Aceste se bucură, în baza Codului penal, de aceeaşi protecţie juridică, precum orice altă persoană. În dreptul penal sunt sancţionate următoarele infracţiuni: incitarea populaţiei, incitarea publică la comiterea de infracţiuni şi insulta (acoperind insulta, calomnia şi defăimarea). În secţiunea 130 par. 1 (incitarea populaţiei), Codul penal dispune închisoarea de la 3 luni la 5 ani pentru persoana care atentează la liniştea publică, încalcă demnitatea altor persoane prin incitarea la ură împotriva unei părţi a populaţiei, incitarea la violenţă sau la acţiuni arbitrare. 

În baza secţiunii 130 par. 2 din Codul penal (incitarea populaţiei114), se sancţionează cu închisoare de până la 3 ani sau cu amendă persoana ca diseminează în scris incitarea la ură împotriva unui grup naţional, rasial, religios sau etnic, care incită la violenţă sau la o acţiune arbitrară împotriva acestora sau ca încalcă demnitatea altor persoane, aparţinând acelor grupuri, prin insultă. 

În baza secţiunii 11 din Codul penal (incitarea publică la infracţiuni), o persoană poate fi pedepsită înainte de comiterea faptei respective, dacă, în public, cu ocazia unei întâlniri sau prin diseminarea în scris, incită la comiterea unei infracţiuni. În situaţia în care incitarea nu a dat rezultate, actul respectiv va fi pedepsit cu închisoare de până la 5 ani, sau cu amendă (secţiunea 111 par. 2 teza 1 din Codul penal). 

În Germania, libertatea de adunare şi libertatea de asociere sunt protejate şi garantate pentru toţi cetăţenii germani, în baza art. 8 şi 9 din Legea fundamentală. Aceste dispoziţii includ şi membrii minorităţilor naţionale şi ai grupurilor etnice. Suplimentar, Legea privind adunările şi procesiunile garantează tuturor persoanelor, inclusiv străinilor, dreptul de a organiza sau de a participa la adunări publice sau la procesiuni. În baza secţiunii 1 din Legea asociaţiilor publice, orice persoană este liberă la înfiinţeze asociaţii (libertatea de asociere). 

În situaţia minorităţii daneze, o bază juridică suplimentară pentru libertatea de adunare şi pentru cea de asociere este furnizată prin Declaraţia de la Bonn din 29 martie 1955.

Libertatea de asociere şi libertatea de adunare sunt înscrise, pe lângă Legea fundamentală, şi în constituţiile diverselor landuri. În Germania, acestea sunt garantate şi prin Convenţia pentru protecţia drepturilor omului şi libertăţilor fundamentale. 

 

7. Irlanda 

 

Sistemul juridic al Irlandei, moştenit din perioada stăpânirii britanice, este un sistem cutumiar, jurisprudenţial (common law). Asemenea altor state cu tradiţie common law, Irlanda are un sistem „dualist”, în baza căruia acordurile internaţionale la care Irlanda devine parte nu sunt incorporate în mod automat în dreptul intern115. 

Termenul de minoritate naţională nu este definit în dreptul irlandez. Totuşi, în anumite prevederi legislative, administrative şi instituţionale, guvernul a recunoscut poziţia specială a comunităţii traveller116 din Irlanda, în scopul protecţiei drepturilor acestora şi îmbunătăţirii situaţiei lor. Irlanda a recunoscut, de asemenea, că grupurile care nu constituie minorităţi naţionale pot, totuşi, beneficia de protecţia Convenţiei cadru117. 

Astfel, în privinţa comunităţii traveller, prima definiţie juridică a acesteia se regăseşte în secţiunea 13 din Legea locuinţei din 1988 (Housing Act), astfel cum a fost modificată de către secţiunea 29 din Legea locuinţei din 1998, unde membrii acestei comunităţi sunt definiţi astfel: „persoane care în mod tradiţional au avut sau au un stil de viaţă nomad”118. 

În Irlanda nu există nici o lege care să împiedice un membru al unei minorităţi naţionale de la afilierea sau renunţarea afilierii la o „minoritate naţională”. În fapt, Curtea Supremă a statuat că există un drept constituţional de retragere a afilierii, precum şi un drept de asociere, nici un asociat sau individ nu poate fi obligat să se alăture unui sindicat sau unei organizaţii. 

De asemenea, nu există nici o dispoziţie juridică care ar împiedica membrii unei minorităţi naţionale de la exercitarea libertăţilor sau drepturilor pe care le deţin. 

În iulie 1998, Ministerul de Justiţie, Egalitate şi Reformă Juridică a înfiinţat un Comitet naţional consultativ asupra rasismului şi interculturalismului. Comitetul este o asociere a ONG-urilor, agenţiilor publice, partenerilor sociali şi departamentelor Guvernului. Obiectivul comitetului este cel al elaborării de programe şi al derulării de acţiuni în scopul dezvoltării unei abordări integrate împotriva rasismului, precum şi consultarea Guvernului asupra problemelor referitoare la rasism şi interculturalism 

Constituţia dispune că limba irlandeză, în calitate de limbă naţională, este prima limbă oficială. Limbii engleze i se recunoaşte statutul de a doua limbă oficială. Instanţele judecătoreşti au recunoscut dreptul părţilor de a utiliza în proces oricare dintre cele două limbi119. În practică, în cazurile în care Irlanda doreşte să adere la un acord internaţional, se asigură de faptul că dreptul intern este în conformitate cu acordul în discuţie. În anumite situaţii, acordul internaţional este transpus în dreptul intern printr-o prevedere care afirmă că acordul are forţă de lege în cadrul statului. În alte situaţii însă, este necesară transpunerea doar anumitor dispoziţii ale acordului internaţional, deoarece alte dispoziţii ale sale au fost deja incorporate în dreptul intern sau au un caracter care nu impune incorporarea lor120. 

Art. 40.1 din Constituţie dispune garanţia generală a egalităţii în faţa legii: „Toţi cetăţenii, în calitate de persoane umane, sunt egali în faţa legii. Acest lucru nu semnifică faptul că statul în actele sale nu va ţine cont de diferenţele de capacitate, fizică şi morală, precum şi de funcţia socială”. 

Legea privind egalitatea în muncă din 1998 (Employment Equality Act) interzice discriminarea la locul de muncă pe nouă temeiuri, printre care religia, rasa şi calitatea de membru al comunităţii traveller. Ea conţine o definiţie foarte largă a rasei, care acoperă rasa, culoarea, naţionalitatea, precum şi originile etnice sau naţionale (secţiunea 6(h)). Legea, care a intrat în vigoare în octombrie 1999, este cuprinzătoare şi acoperă discriminarea directă şi indirectă, în legătură cu accesul la muncă, condiţiile de muncă, plata egală pentru activităţi cu valoare egală, instruire, promovare şi experienţă în muncă. 

Legea privind statutul egal din 2000 (Equal Status Act) completează Legea privind egalitate în muncă şi asigură protecţie împotriva discriminării pe aceleaşi 9 temeiuri în domeniile educaţiei, furnizării de bunuri, servicii şi locuinţă, precum şi în privinţa înstrăinării proprietăţii. Legea a intrat în vigoare la sfârşitul lunii octombrie 2000. Legea privind egalitatea în muncă a înfiinţat Autoritatea pentru egalitate (Equality Authority). 

În 1989 a fost adoptată Legea privind interdicţia incitării la ură (The Prohibition of Incitement to Hatred) care incriminează incitarea la ură împotriva unui grup de persoane ţinând cont de rasa, culoarea, naţionalitatea, religia, originile etnice sau naţionale, apartenenţa la comunitatea traveller sau orientarea sexuală (secţiunea 2). 

În Irlanda nu există nici o lege care să discrimineze membrii minorităţilor naţionale în ceea ce priveşte accesul acestora la mass–media. Ministerul Culturii (Minister for Arts, Heritage, Gaeltacht and the Islands) are responsabilitatea politicii audio – vizualului. 

Secţiunea 28 din Legea audio-vizualului din 2001 (Broadcasting Act) obligă RTE (radio – televiziunea de stat), în legătură cu programele difuzate la scară naţională, să „asigure o gamă cuprinzătoare de programe în irlandeză şi în engleză, care să reflecte diversitatea culturală a întregii insule a Irlandei, şi să includă atât programele radioului, cât şi ale televiziunii”. 

Secţiunea 18 din Legea audiovizualului din 1960 (astfel cum a fost modificată de către secţiunea 8 a Legii din 1976) impune obligaţia imparţialităţii şi obiectivităţii în privinţa aspectelor publice controversate, precum şi a dezbaterilor politice, difuzate de către RTE.

Dreptul de a înfiinţa şi de a se alătura partidelor politice este parte de dreptului de asociere, fiind astfel reglementat de către Constituţie. Legea electorală din 1992 (Electoral Act) dispune înfiinţarea unui „Registru al partidelor politice” (secţiunea 25). 

 

8. Italia

 

Tirolul de Sud a fost parte integrantă a Imperiului Habsburgic până la sfârşitul primului război mondial, când a fost separat de restul Tirolului prin Tratatul de pace de la Saint Germain din anul 1919121.

Limba germană este recunoscută ca având statut egal cu limba italiană, care este limba oficială a statului. Oricare din aceste limbi poate fi folosită înaintea autorităţilor din regiune, deşi incapacitatea multora dintre oficialităţi de a vorbi fluent ambele limbi a împiedicat aplicarea acestui principiu mulţi ani. 

Toate legile regionale şi provinciale sunt publicate în limbile germană şi italiană şi funcţionarii publici trebuie să folosească limba maternă a oricărei persoane cu care au de–a face.

Art. 100 din Statutul de autonomie recunoaşte " folosirea separată a fiecăreia dintre cele două limbi”, astfel încât s-a născut disputa privitoare la stabilirea limbilor în care să fie ţinute procedurile în Curţile de Justiţie, într-o singură limbă sau în ambele.

Un principiu fundamental cuprins în acordurile încheiate era acela că educaţia elementară şi gimnazială trebuie făcută în limba maternă a copilului, iar procesul de învăţământ din Tirolul de Sud se face în şcoli separate, germane şi italiene. Este obligatorie instruirea în cealaltă limbă a provinciei şi toţi profesorii trebuie să fie vorbitori nativi ai primei limbi a şcolii în care predau. Există şi o recomandare specială pentru folosirea limbii ladine în grădiniţe şi şcoli elementare din regiunile în care se vorbeşte ladina, iar germana şi italiana sunt predate ca limbi suplimentare. 

În 1860, Val d’Aosta s-a separat de Savoia, care a fost anexată Franţei, şi şi-a pierdut o parte din moştenirea culturală şi etnică. În anul următor, când a fost proclamat regatul Italiei, valea a devenit un simplu district al provinciei Torino122. 

Diferenţa dintre autonomia cu care această provincie era obişnuită în trecut şi centralismul italian a devenit foarte evidentă. Locuitorii acestei regiuni au reacţionat imediat la încercările de centralizare a puterii în mâinile statului italian; au luat fiinţă numeroase asociaţii (cum ar fi Liga Val d’Aostei pentru protejarea limbii franceze, fondată în anul 1909).

În anul 1922, 8 mii de familii au semnat un document prin care cereau protejarea limbii franceze, dar represiunea fascistă a încercat eradicarea aspiraţiilor legitime de autonomie ale locuitorilor regiunii.

În 1925, o mişcare pentru acţiune regională, “Tânăra Val d’Aosta”, s-a ridicat în apărarea valorilor morale, sociale şi economice ale populaţiei din zonă şi şi-a exprimat sprijinul pentru ideea esenţială potrivit căreia libertatea lingvistică nu poate exista decât în condiţiile unei libertăţi politice şi administrative.

Autonomia. 

Imediat după prăbuşirea fascismului, în 1943, ca urmare a activităţii susţinute a celor care credeau cu tărie în recâştigarea libertăţilor pentru cei din Val d’Aosta, ca urmare a luptei pentru libertate şi drepturi geografice, economice şi lingvistice, care fuseseră anterior recunoscute de statul italian, s-a redactat un Statut Special, definitiv, la 26 februarie 1948.

Acesta a fost adoptat de către Adunarea Constituantă a Republicii Italiene, conform Constituţiei Republicii, articolul 6, care stipulează: ”Republica protejează minorităţile lingvistice prin dispoziţii speciale”. Prin urmare, Val d’Aosta se bucură simultan atât de autonomie legislativă, cât şi de integrare, determinată, de la caz la caz, pe baza legilor statului. În unele domenii, puterea legislativă are întâietate în faţa competenţei regionale. Un comitet coordonator exercită controlul statului asupra activităţii din regiune.

Este necesar acordul statului pentru unele dispoziţii privind existenţa legilor administrative (de exemplu, aplicarea legii bilingvismului în toate şcolile şi adaptarea programelor şcolare la situaţia locală, art. 39 şi 40).

Organele guvernamentale ale regiunii. Consiliul Văii, constituit din 35 de consilieri aleşi prin sufragiu universal, deţine puterea legislativă.

Preşedintele Guvernului Regional care este ales de către Consiliu, are, de asemenea, toate prerogativele unui prefect. Guvernul Regional, format din 8 asesori numiţi de Preşedinte şi aprobaţi de Consiliul regiunii, deţine puterea executivă, alături de Preşedinte.

Recunoaşterea oficială a drepturilor lingvistice. Dreptul locuitorilor din Val d’Aosta de a folosi limba franceză şi de a beneficia de educaţie bilingvă este recunoscut prin trei articole de bază ale Statutului Special. 

Primul dintre acestea, art. 38, aşează limba franceză pe poziţii egale cu cea italiană. Actele publice pot fi scrise în oricare dintre aceste limbi, cu excepţia dispoziţiilor cu valoare de lege, care trebuie scrise în italiană.

Întrucât ambele limbi sunt considerate oficiale, trebuie să se aloce timp egal învăţământului în fiecare limbă, la toate nivelurile, de la grădiniţă până la învăţământul universitar (art. 39). Alţi factori importanţi pentru educaţia bilingvă în regiune se referă la posibilitatea folosirii limbii franceze şi în învăţământul profesional al subiecţilor şi, în sfârşit, dreptul de a adapta conţinutul, metodele şi programele de învăţământ ale statului la cerinţele sociale, lingvistice şi culturale ale regiunii. 

Până acum, aceste criterii educaţionale au fost aplicate cu succes în grădiniţe şi în şcoli primare. Au fost, de asemenea, experimentate în ciclul gimnazial şi la nivel universitar. Folosirea limbii franceze ca bază de studiu este o condiţie fundamentală pentru realizarea unui activ şi echilibrat bilingvism. 

Adaptarea programelor Statului la cerinţele sociale şi culturale ale regiunii a devenit o condiţie la fel de necesară pentru afirmarea şi întărirea identităţii lingvistice şi culturale a populaţiei Val d’Aostei. O recentă completare (din 1993) a Statutului Special al Val d’Aostei (art. 40), adoptată de către Parlamentul Republicii, permite predarea limbii germane în grădiniţele, şcolile primare şi gimnaziale din cadrul comunităţilor vorbitoare de germană din Upper Lys Valle. Prin urmare, în aceste şcoli, învăţământul este trilingv: în italiană, în franceză şi în germană. 

Din 1993, învăţământul e, de asemenea, multilingv în toate şcolile gimnaziale din regiune (elevi între 12-14 ani), unde se predă şi engleza, pe lângă franceză şi italiană. Personalul didactic este angajat pe criterii regionale, iar procesul de recrutare este competiţional, incluzând un test de cunoaştere perfectă a limbii franceze. Testele de bacalaureat pot fi date atât în italiană, cât şi în franceză; acest drept e recunoscut de către Curtea Constituţională. 

Prin urmare, Statutul Special al Val d’Aostei asigură folosirea limbii franceze pe picior de egalitate cu cea italiană. Întrucât şi pentru alte situaţii constituţionale statul italian dispune de un regim bazat pe recunoaşterea comunităţilor lingvistice şi pe posibilitatea folosirii a două limbi în arealul vieţii publice, în Val d’Aosta administraţia regională sau oricare alt cetăţean poate alege să folosească una sau cealaltă limbă (decizia Curţii Constituţionale Italiene nr. 156 din 11 decembrie 1969). Aceasta este o situaţie de bilingvism complet.

Pax Lingvis, un proiect european. Ca urmare a unei bogate şi complexe experienţe a educaţiei bilingve şi multilingve, comunitatea Val d’Aosta simte necesitatea să-şi compare experienţa educaţională cu rezultatele obţinute în acelaşi domeniu de către alte comunităţi şi ţări bilingve şi multilingve din Europa.

În acest scop, în aprilie 1993, la cererea asociaţiei internaţionale "Le Monde Bilingue", Consiliul Regional al Val d’Aostei a adoptat o lege regională privind demararea unui program purtând titlul semnificativ “Pax Lingvis”. Acesta este deschis colaborării tuturor europenilor (instituţii de cercetare naţionale, regionale sau locale, politice şi administrative, politicieni, oameni de ştiinţă, profesori etc.) interesaţi de problemele educaţiei multilingve. 

Scopul programului este acela de a promova schimbul de experienţă, de a defini şi implementa proiecte de cercetare şi studii, precum şi de a dezvolta o strânsă colaborare, necesară în răspândirea şi implementarea multilingvismului. Toate acestea fac parte dintr-o strategie concretă de educaţie, de înţelegere, cooperare şi solidaritate între popoare şi indivizi.

 

9. Marea Britanie

 

La nivel politic, guvernul s-a angajat în mod ferm să elimine toate formele de rasism şi să dezvolte politici care să rezolve problema discriminării rasiale, a intoleranţei şi a violenţei. 

În această activitate, ministerele sunt sprijinite de către un organism pentru egalitate rasială (Race Equality Unit), şi de către un consultant independent din rândul comunităţilor minorităţilor etnice. Deşi fiecare departament guvernamental este responsabil de propria politică a relaţiilor rasiale, Unitatea pentru Egalitate Rasială (Race Equality Unit) din cadrul Home Office reprezintă departamentul guvernamental cu atribuţii generale în problemele minorităţilor etnice. 

A fost creat de către Home Secretary un Forum al Relaţiilor Rasiale (Race Relations Forum), cu sarcina de consultare a acestuia în problemele care vizează comunităţile minorităţilor etnice123. 

Guvernul a elaborat un Plan de Acţiune pentru Combaterea Rasismului (Government Action to Tackle Racism), care vizează anumite zone ale violenţei şi inegalităţilor rasiale.

În aprilie 1993, la Londra, s-a produs o crimă cu substrat rasial (Stephen Lawrence) ceea ce a ridicat problema unei anchete judiciare independente, în scopul identificării concluziilor care trebuie trase pentru investigarea şi urmărirea penală a crimelor rasiale124. 

S-a considerat că problema inegalităţile rasiale se poate rezolva şi prin restabilirea fondurilor publice care fuseseră reduse, în baza secţiunii 11 din Legea privind guvernele locale din 1966 (Local Government Act). Aceste fonduri vizează reducerea inegalităţilor cu care se confruntă membrii comunităţilor etnice în privinţa accesului la educaţie, la formare profesionale, angajare, precum şi a altor oportunităţi.

Termenul de „minoritate naţională” nu este definit juridic prin legislaţia din Marea Britanie. Legea privind relaţiile rasiale din 1976 (Race Relations Act 1976) defineşte grupul rasial drept „un grup de persoane definite prin culoare, rasă, naţionalitate (inclusiv cetăţenia) ori prin originile etnice sau naţionale”. Această definiţie include comunităţile minorităţilor etnice (sau minorităţile vizibile) şi, de asemenea, scoţienii, irlandezii, galezii, care sunt definiţi drept grup rasial în baza originilor lor naţionale125. Trebuie precizat şi faptul că aceste identităţi naţionale istorice în cadrul Marii Britanii nu sunt exclusive din punct de vedere etnic126. 

Oficiul pentru Statistică Naţională (Office of National Statistics), care include Oficiul Registrului General (General Register Office), reprezintă departamentul guvernamental şi agenţia executivă responsabilă de colectarea, compilarea şi publicarea informaţiilor statistice, incluzând aici statisticile privind populaţia. Registrul General pentru Anglia şi Ţara Galilor (Registrar General for England and Wales) este responsabil de administrarea serviciului de înregistrare şi de derularea recensământului populaţiei, care se ţine o dată la 10 ani127. Recensământul culege informaţii şi asupra numărului de persoane din Ţara Galilor care vorbesc, scriu şi citesc în galeză. Aceste informaţii ajută la elaborarea politicilor publice de promovare a limbii galeze şi de facilitare a utilizării acesteia128. 

Legea asupra drepturilor omului (Human Rights Act) a fost adoptată în noiembrie 1998, ceea ce a reprezentat punerea în aplicare a drepturilor şi libertăţilor instituite prin Convenţia Europeană a Drepturilor Omului. Acest mecanism de aplicare a Convenţiei a vizat două modalităţi.

Prima dintre ele impune întregii legislaţii, indiferent de tipul acesteia, interpretarea în sensul compatibilităţii cu Convenţia. Legislaţia primară va continua să fie pusă în aplicare, chiar şi în situaţia incompatibilităţii acesteia cu Convenţia, însă instanţele judecătoreşti de rang superior vor putea să o declare ca fiind incompatibilă. Acest lucru permite ministerului competent să amendeze legislaţia prin ordin (order), supus aprobării Parlamentului. Acesta din urmă poate, de asemenea, să modifice legislaţia primară. Instanţele au prerogativa de a declara ca inaplicabilă legislaţia secundară care este incompatibilă, cu excepţia situaţiei în care aceasta este în mod inevitabil incompatibilă cu legislaţia primară.

A doua modalitate se referă la situaţia în care legea asupra drepturilor omului declară drept ilicită acţiunea unei autorităţi publice, dacă această acţiune este incompatibilă cu Convenţia. Sfera „autorităţilor publice” vizate include, printre altele, curţile şi tribunalele, departamentele guvernamentale şi poliţia. Persoanele vătămate vor putea acţiona în judecată autoritatea publică. Curţile şi tribunalele care apreciază că o autoritate publică a acţionat ilegal, vor fi obligate să acorde despăgubiri.

Legea asupra drepturilor omului urma să fie pusă în aplicare pe 2 octombrie 2000. Înainte ca aceasta să intre în vigoare au avut loc multiple activităţi preparatorii. Astfel, curţile şi tribunalele au fost pregătite astfel încât să poată soluţiona cazurile care ajung în faţa lor, în baza Convenţiei. 

A fost solicitată Guvernului introducerea unei Declaraţii de Drepturi (Bill of Rights). Conform părţii britanice129, prioritatea guvernului este aceea a încorporării Convenţiei Europene a Drepturilor Omului în legislaţia internă. Legea drepturilor omului reprezintă o reformă constituţională majoră.

Legea drepturilor omului nu dispune crearea unei Comisii a Drepturilor Omului (Human Rights Commission). Totuşi, a fost luat în discuţie înfiinţarea acestei comisii, analizându-se atribuţiile şi structura sa, precum şi relaţiile sale cu alte organisme care acţionează în domeniul drepturilor omului în Marea Britanie, cum ar fi Comisia pentru Egalitatea de Şanse (Equal Opportunities Commission) ori Comisia pentru Egalitate Rasială (Commission for Racial Equality). În Irlanda de Nord a fost înfiinţată o Comisie a Drepturilor Omului. 

În 1976 a fost adoptată Legea privind relaţiile rasiale (Race Relations Act). În baza acestei legi, discriminarea rasială este ilicită în domeniul relaţiilor de muncă, al educaţiei, formării profesionale şi în alte domenii; în privinţa furnizării de bunuri, facilităţii, servicii şi spaţii imobiliare; precum şi în privinţa înstrăinării şi administrării acestor spaţii. Legea acordă persoanelor fizice dreptul de acces direct la instanţele civile şi la tribunalele de muncă pentru despăgubiri în situaţia discriminărilor ilegale.

Legea înfiinţează, de asemenea, o Comisie pentru Egalitate Rasială, independentă de Guvern, care acţionează pentru eliminarea discriminării şi pentru promovarea egalităţii de şanse130. 

Legea penală din 1998 (Crime and Disorder Act) a instituit noi infracţiuni rasiale, care corespund principalelor infracţiuni comise cu violenţă împotriva unei persoane, în vigoare la acel moment (cu excepţia celor care atrag o pedeapsă maximă cu închisoarea pe viaţă). De asemenea, legea include un text privind stabilirea motivaţiei rasiale şi a oricărei circumstanţe de agravare în legătură cu infracţiunea respectivă. Instanţele judecătoreşti sunt competente să acorde maximul de pedeapsă pentru a reflecta aspectul rasial al infracţiunii. 

În Irlanda de Nord a fost adoptat, în 1997, un Ordin asupra relaţiilor rasiale (Race Relations Order), care urmează liniile generale ale Legii privind relaţiile rasiale din 1976, adaptată însă circumstanţelor particulare din Irlanda de Nord. Ordinul a dispus înfiinţarea unei Comisii pentru Egalitate Rasială care şi-a început funcţionarea în august 1997. În 1999, o altă Comisie pentru Egalităţi (Equality Commission) a preluat funcţiile respectivei comisii. 

În aprilie 1998 s-a ajuns la un acord politic, numit şi „Acordul din vinerea bună”.131 Legea privind Irlanda de Nord (Northern Ireland Act) a intrat în vigoare pe 19 noiembrie 1999, acordând astfel forţă juridică acordului respectiv. Legea a instituit o nouă Comisie a Drepturilor Omului pentru Irlanda de Nord, cu statut independent132.

Secţiunea 75 a acestei legi instituie o obligaţie statutară asupra autorităţilor publice (departamentele guvernamentale ale Irlandei de Nord, consiliile districtuale, precum şi un număr de departamentele ale Marii Britanice care operează în Irlanda de Nord) de a asigura, în conformitate cu responsabilităţile lor, că toate sarcinile lor sunt derulate în sensul promovării egalităţii de şanse în zonele acoperite de către fostul Document de Politică pentru Tratament Corect133.

Autorităţilor publice li se solicită, de asemenea, să îşi deruleze activităţile în sensul promovării bunelor relaţii între persoane cu diferite credinţe religioase, opinii politice sau cu apartenenţe la grupuri rasiale. 

Legea privind Guvernul Ţării Galilor din 1998 (Government of Wales Act) declară egalitatea de şanse drept obiectiv al exercitării funcţiilor guvernamentale în Ţara Galilor. Adunarea Naţională din Ţara Galilor este obligată să îşi exercite atribuţiile sale astfel încât să ţină cont de egalitatea de şanse. De asemenea, aceasta este obligată să publice la încheierea fiecărui an financiar un raport cu privire la eficienţa măsurilor adoptate în sensul egalităţii de şanse. 

Limba oficială

Engleza este limba statului şi a administraţiei în Anglia, Irlanda de Nord şi Scoţia. Legea privind limba galeză din 1993 (Welsh Language Act) a instituit principiul că „în derularea activităţilor publice şi a administrării justiţiei în Ţara Galilor, engleza şi galeza trebuie tratate pe bază de egalitate”. Ministerele au declarat Parlamentului ca ele consideră galeza şi engleza drept limbi oficiale în Ţara Galilor134.

La nivelul anului 2000, Guvernul Marii Britanii urmărea să instituie acelaşi tratament şi pentru limbile minorităţilor din Scoţia (galeza) şi, respectiv, Irlanda de Nord (irlandeza)135.

Guvernul britanic recunoaşte că membrii minorităţilor etnice au dreptul de a utiliza propria limbă minoritară în mod liber şi fără vreo interferenţă136. În acest sens, persoanele aparţinând minorităţilor naţionale pot utiliza propria limbă în contactele cu autorităţile administrative şi cu serviciile publice. De exemplu, Agenţia Beneficiilor (Benefits Agency) asigură un serviciu de interpretare. 

Serviciile publice naţionale au accesul la servicii de traducere. Procedurile legale sunt derulate, de obicei, în limba engleză. În procedura penală, pentru cei care nu pot înţelege sau nu pot vorbi limba engleză, este pus la dispoziţie un serviciu de traducere.

În Marea Britanie, nici o lege ori practică administrativă nu împiedică înfiinţarea sau utilizarea presei scrise de către persoane aparţinând minorităţilor etnice. Oricine este liber să înfiinţeze şi să utilizeze orice tip de presă, singur sau împreună cu alţii. 

Unul dintre principalele obiective ale Legii audiovizualului din 1990 (Broadcasting Act) a fost acela al promovării oportunităţilor pentru comunităţile de toate tipurile de a accede la presa audio-vizuală.

Sistemul şcolar

Guvernul a propus introducerea unor noi acorduri în scopul colectării informaţiilor statistice din şcoli, care să permită monitorizarea principalelor grupuri etnice, în acest scop constituindu-se şi un grup consultativ, cu scopul supravegherii activităţii de strângere a informaţiilor cu privire la minorităţile etnice. 

Dreptul minorităţilor etnice de a înfiinţa şcoli proprii independente a fost precizat în Legea educaţiei din 1996. Astfel de şcoli trebuie înregistrate în Registrul şcolilor independente (Registrar of Independent Schools) şi trebuie, de asemenea, să îndeplinească anumite standarde minime în privind spaţiilor, instruirii şi personalului. 

Legislaţia britanică permite, de asemenea, iniţiatorilor independenţi, de orice credinţă sau aparţinând oricărei denominaţiuni, să facă propuneri ca noile şcoli să primească finanţare publică. 

Conform guvernului britanic, limba engleză ar trebui să fie limba în care să se desfăşoare cursurile (cu excepţia Ţării Galilor, în care, alături de engleză, se utilizează şi galeza137). 

Pe de altă parte, elevii au oportunitatea să studieze în limba maternă în cazul şcolilor secundare, ca parte a programului curicular naţional (National Curriculum). 

Multe comunităţi etnice minoritare au înfiinţat şcoli suplimentare (serale ori de duminică), pentru conservarea propriilor tradiţii lingvistice şi culturale. Ajutorul oferit de către autorităţile locale cu sarcini în domeniul educaţiei (Local Education Authorities) poate lua forma spaţiilor puse la dispoziţie cu chirie redusă sau gratuit; a fondurilor nerambursabile (granturi) pentru cumpărarea de materiale şi echipamente; a accesului la profesori, ori a furnizării de personal suplimentar în baza unor fonduri nerambursabile primite în baza secţiunii 11 din Legea administraţiei locale din 1966 (Local Government Act).

Participarea la viaţa politică

În Marea Britanie, dreptul de vot poate fi exercitat de către cetăţenii britanici, ai Commonwealth–ului şi de către cei irlandezi, care sunt eligibili să voteze pentru toate tipurile de alegeri, şi, respectiv, pentru cetăţenii UE, care pot vota pentru alegerile pentru Parlamentul European şi pentru cele locale. De asemenea, cetăţenii UE pot vota la alegerile pentru Adunarea Naţională a Ţării Galilor. 

Conform unui studiu întreprins de către „Operation Black Vote” (principala organizaţie care se ocupă de participarea electorală a persoanelor aparţinând minorităţilor etnice), 27% din persoanele aparţinând minorităţilor etnice nu apar în registrele electorale. De asemenea, potrivit acestui studiu, minorităţile etnice ar înregistra o participare mai mare la alegeri, dacă ar fi introdus un sistem al reprezentării proporţionale138. 

La nivelul administraţiei locale, conform primului recensământ naţional al tuturor consilierilor autorităţilor locale din Anglia şi Ţara Galilor, derulat în 1997, 3,1% din totalul consilierilor aparţineau grupurilor minorităţilor etnice. 

Monitorizarea apartenenţei etnice

Codul administrării funcţiei publice (Civil Service Management Code) impune departamentelor şi agenţiilor monitorizarea datelor asupra originii etnice, vârstei, sexului şi, în situaţia Irlandei de Nord, a comunităţii de provenienţă, a personalului şi a candidaţilor. Informaţiile sunt utilizate pentru elaborarea unor planuri de acţiune eficiente.

Programul de acţiune al funcţiei publice pentru atingerea egalităţii de şanse în funcţia publică (The Civil Service Programme for Action to Achieve Equality of opportunity in the Civil Service) pentru minorităţile etnice solicită utilizarea procedurilor de monitorizare şi a acţiunilor orientate spre persoanele aparţinând minorităţilor etnice. 

În aprilie 1998, reprezentarea minorităţilor etnice în cadrul funcţiei publice se ridica la 5,7%. Această valoare este mai ridicată decât cea a populaţiei active economic din cadrul minorităţilor etnice (5,4%). 

 

10. Olanda

 

Olanda este o democraţie parlamentară şi o monarhie constituţională. Populaţia Olandei este de 15 milioane de cetăţeni. Limba oficială este olandeza. Religia: catolică (o treime), biserici protestante, altele sau fără afilieri religioase (o treime). Minorităţi: frizii, "noi minorităţi" formate din surinamezi, antilezi, indonezieni (inclusiv molukani), marocani, turci, greci, spanioli, portughezi, iugoslavi139.

Populaţia Olandei este formată dintr-o mulţime de grupuri minoritare. În comparaţie cu alte societăţi pluraliste, este de remarcat faptul că aceste minorităţi nu sunt de origine etnică sau naţională, cu singura excepţie a frizilor din nord. Legitimitatea autorităţilor centrale nu a fost pusă niciodată sub semnul întrebării de diferitele grupuri etnice, religioase, regionale sau culturale ale ţării.

Fundalul istoric. La origine, minorităţile s-au bazat pe denominaţiile religioase. O latură etnică a pătruns în societatea olandeză destul de recent, odată cu sosirea muncitorilor străini din fostele colonii olandeze, descrişi adesea prin termenul de "minorităţi noi". 

Aceştia din urmă au venit în Olanda în cursul ultimilor 20 de ani în căutare de muncă, la început cu intenţia de a rămâne doar pentru o perioadă scurtă. Primul astfel de grup aparţinând minorităţilor noi a venit din bazinul mediteranean (în principal din Spania, Portugalia, Turcia şi Maroc) şi nu avea cetăţenia olandeză. Al doilea val s-a lansat în jurul anilor 70 din fostele colonii olandeze din America Latină şi Centrală (din Surinam şi din India Olandeză de Vest); acestea aveau cetăţenie olandeză. 

Împreună, membrii grupurilor aparţinând "noilor minorităţi" formează astăzi peste 6,5% din populaţia Olandei. "Vechile minorităţi" pot fi împărţite, în mare, în catolici (38 %), localizaţi în principal în provinciile din sudul Olandei şi protestanţi (31 %), împărţiţi în membrii bisericilor calviniste şi alte confesiuni protestante mai liberale. Deşi distincţiile de acest fel provin din apartenenţa la diferite grupuri religioase, implicaţiile acestei apartenenţe s-au extins mult dincolo de problemele legate de biserică şi au jucat un rol important în politica şi în societatea olandeză în general. 

Drept rezultat al coexistenţei paşnice a grupurilor minoritare, Olanda a dobândit reputaţia de a fi o societate relativ tolerantă. Din cauza acestei tradiţii, alte grupuri, cum ar fi hughenoţii şi evreii, au ales la rândul lor să se stabilească aici. După o anumită perioadă, libertatea religioasă şi drepturile egale le-au fost acordate şi acestora. A fost această reputaţie de toleranţă o expresie a solidarităţii cu alte minorităţi, sau a fost doar reflectarea unei atitudini de indiferenţă? Nu trebuie uitat că doar aproape 20 de procente din populaţia evreiască din Olanda antebelică a supravieţuit celui de-al Doilea Război Mondial. 

În nici o altă ţară occidentală ocupată de germani pierderile de vieţi în rândurile evreilor nu au fost atât de mari precum cele din Olanda. Astfel, există o îndoială asupra măsurii în care coexistenţa paşnică din societăţile pluraliste rezistă la testul situaţiilor limită, atunci când o societate este ocupată sau ameninţată.

"Vechile" grupuri minoritare şi politica de compromis. Timp de decenii - până la mijlocul anilor 60 - viaţa politică, socială şi culturală din Olanda a fost descrisă prin termenul "pilonizare". Un alt termen pentru o astfel de segregare denominaţională este "columnizare". Un "pilon" constă dintr-un conglomerat de populaţie aparţinând tuturor păturilor sociale, care sunt unite printr-un complex de organizaţii şi instituţii sociale înrădăcinate în aceeaşi religie sau ideologie. 

Întrebarea cheie este cât de unite erau aceste grupuri de populaţie şi în ce fel s-a ajuns la forma de unitate politică naţională prin care a putut fi atins consensul. Principalii trei "piloni" erau cel catolic, cel protestant şi cel socialist. Fiecare dintre aceştia reuneau partide politice, sindicate, ziare şi organizaţii de radio şi televiziune. Catolicii şi protestanţii conduceau, de asemenea, majoritatea şcolilor din Olanda, care sunt subvenţionate în totalitate de guvern. 

Liberalii şi conservatorii nu şi-au construit niciodată proprii lor "piloni", deşi au avut legături strânse cu organizaţiile salariaţilor şi, într-o măsură mai slabă, cu ziarele şi companiile de radio şi televiziune.

După al Doilea Război Mondial socialiştii nu au urmărit formarea propriului lor "pilon", ci au sperat să realizeze o breşă prin atragerea membrilor diferitelor denominaţii religioase. Totuşi, în mare măsură aceste eforturi au eşuat, din cauza faptului că grupările confesionale tradiţionale au opus o rezistenţă încăpăţânată. 

În consecinţă, solidaritatea din interiorul "pilonilor" a rămas puternică, iar contactele între diferitele grupuri au fost minime-în mod sigur la nivelul membrilor obişnuiţi, deşi în rândul elitei existau mai multe contacte între membrii diferiţilor "piloni". Existau, de exemplu, un anumit număr de organizaţii "umbrelă" (de pildă, în domeniul economic) în care erau reprezentaţi toţi "pilonii". Acestea au jucat un important rol consultativ pentru guvern, iar astfel de structuri erau necesare pentru a contracara tendinţele centrifuge ale "pilonizării".

Nici unul dintre partidele politice ale vreunui "pilon" nu a obţinut majoritatea voturilor în alegeri, diferitele partide politice fiind din acest motiv obligate să coopereze în guverne de coaliţie. Rolul liderilor politici a trebuit cu necesitate să fie îndreptat către o politică de compromis. În acest fel ei puteau să îşi menţină poziţiile de putere în interiorul propriilor lor grupuri şi să ţină grupurile separate ca să evite conflictele dintre ele. Cu alte cuvinte, opţiunile politice dinamice trebuiau să facă loc distribuţiei proporţionale a puterii şi resurselor pentru ca "fiecare să poată fi stăpân în propria lui casă cât timp casa este plătită din punga publică". 

Este posibil să identificăm câteva caracteristici ale acestei politici a compromisului: 

· era o politică pragmatică, întreprinzătoare, orientată spre rezultate concrete; 

· în acceptarea sau tolerarea pragmatică a celorlalţi "piloni" s-a ajuns la un fel de "acceptare a dezacordului": majoritatea a ţinut cont de sentimentele diferitelor minorităţi şi nu a adoptat o politică prin care ar fi putut contrazice principalele convingeri ideologice ale acestor minorităţi, deciziile sensibile fiind luate numai după consultări cu aceste minorităţi; 

· întâlniri cheie între liderii "pilonilor" au avut loc de fiecare dată când intervenea o criză; 

· a existat o distribuire "dreaptă" a puterii şi a banilor; 

· s-a dezvoltat o tendinţă spre depolitizare, prezentând problemele politice sensibile ca fiind mai curând complicaţii tehnice; 

· a apărut de asemenea o tendinţă de păstrare a secretului, pentru ca elita să poată căuta şi găsi compromisurile acceptabile fără să fie deranjată de intervenţia populară; 

· guvernul a ajuns să fie perceput ca fiind negru, deşi investit în acelaşi timp cu o mare autoritate.

Pentru această formă de politică a avut o importanţă centrală faptul că alegătorii au avut încredere şi şi-au stimat liderii, fiind de acord cu această politică de compromis pentru a rezolva problemele într-un mod armonios. Totuşi, această atitudine a luat sfîrşit, din mai multe motive, la mijlocul anilor 60.

Frizii. Frizii sunt singura minoritate lingvistică indigenă din Olanda. Ei se află în principal în provincia Friesland din nord-vestul Olandei, care cuprinde şi câteva insule. Din cei 550.000 de locuitori, aproape 400 000 sunt frizi şi există probabil alţi aproape 300 000 care locuiesc în afara provinciei. Mulţi locuitori ai oraşelor vorbesc "friza citadină", un dialect frizo-olandez datând din sec. al XVII-lea.

Atât limba, cât şi cultura friză au fost revigorate de mişcarea frizilor, care a cunoscut apogeul la începutul sec. al XX-lea. Friesland este unică între cele 11 provincii olandeze, prin faptul că locuitorii au dreptul să vorbească şi să scrie în limba lor maternă, considerată a doua limbă oficială alături de limba olandeză. 

Friza a fost, de asemenea, recunoscută din 1955 ca limbă de predare, iar din 1975 guvernul olandez a acceptat propunerea ca ea să fie folosită în şcolile primare şi să constituie un obiect de studiu obligatoriu. Limba este studiată, de asemenea, şi în colegii şi universităţi din alte regiuni ale Olandei. 

Frizii au un puternic ataşament faţă de Casa regală de Orania şi din acest motiv nu au organizat niciodată o mişcare separatistă, ci au rămas loiali Regatului Olandez. Autonomia lor culturală a fost salvgardată. Frizii au propriul lor partid politic prin care să îşi apere interesele, care a câştigat totuşi numai 6,09 procente din voturile frizilor în alegerile pentru Consiliul Provincial Frizian din 1991. Ţelul principal al acestui partid a fost păstrarea autonomiei culturale şi nu a dovedit nici o altă ambiţie politică care să depăşească acest scop.

Noile minorităţi. În martie 1991, existau în Olanda 703.597 de străini înregistraţi (4,68 procente din totalul populaţiei). Cea mai importantă creştere a numărului lor a avut loc după 1960; această evoluţie a fost rezultatul sosirii muncitorilor străini - în special turci şi marocani–împreună cu familiile lor. Imigrarea muncitorilor străini a încetat acum, dar aparţinătorii celor aflaţi deja în ţară au încă permisiunea de a se multa în Olanda. Într-adevăr, în condiţiile declinului economic actual, stabilirea în Olanda este permisă numai în scopul reunificării familiilor. 

Când au sosit primii muncitori străini, se credea că ei vor rămâne pe o perioadă scurtă. Cu toate acestea, la începutul anilor 80, a devenit clar că nu acesta era cazul. Natura permanentă a stabilirii acestora a transformat Olanda într-o societate multiculturală. Drept răspuns, guvernul Olandei a stabilit următoarea politică: scopul oficial este de a-i integra pe străini în societatea olandeză simultan cu asigurarea posibilităţii de a-şi păstra identitatea. În acelaşi timp a fost recunoscut faptul că asemănările dintre grupurile minoritare erau mai mari decât diferenţele dintre ele. Aceste asemănări au fost identificate ca fiind de structură, fiind cauzate de poziţia lor în societatea olandeză. Nivelul lor educaţional este scăzut, asigurarea cu locuinţe este precară, iar rata şomajului în rândul lor este cel puţin de două ori mai mare decât cea a altor locuitori ai Olandei.

În ciuda obiectivului declarat al politicii de ajutorare a minorităţilor, realitatea este că poziţia lor se înrăutăţeşte, după cum demonstrează rata şomajului în Amsterdam, unde este evident că minoritarii de vârste cuprinse între 18 şi 64 de ani sunt afectaţi de şomaj mult mai puternic decât olandezii.

Reorganizarea industriei olandeze în anii 80 a cauzat în principal pierderea slujbelor celor care aveau un nivel educaţional scăzut. Aproximativ 75 % dintre membrii noilor minorităţi au absolvit numai şcoala primară, în timp ce acest lucru este adevărat pentru numai 14 % din populaţia olandeză de sex masculin. Există o nevoie urgentă pentru un efort de mobilizare în vederea şcolarizării şi calificării membrilor acestor minorităţi. 

Cercetări cuprinzătoare au arătat că discriminare rasială sistematică nu există şi nu a existat niciodată în Olanda, deşi a fost identificată o creştere a numărului de incidente rasiale. Nu mai puţin, însă, există un larg consens în societatea olandeză asupra faptului că discriminarea este cu totul inacceptabilă. 

O explicaţie posibilă a acestui consens poate fi cultura politică a societăţii olandeze. Din cauza vechii despărţiri în "piloni", în care suveranitatea internă a fiecărei părţi a societăţii era acceptată ("stăpâni în propria casă"), noilor minorităţi nu le-a fost impusă cu forţa asimilarea. Nu s-a considerat necesar ca ele să-şi abandoneze identitatea pentru a se integra în societatea olandeză, o societate în care sentimentele naţionale puternice au fost absente. 

 

11. Spania

 

În Spania, Constituţia nu recunoaşte în mod formal şi nici nu defineşte „minoritatea etnică”, ci ea se referă doar la „popoare” sau „naţiuni”, fără a defini aceste concepte. Preambulul, după afirmarea „naţiunii spaniole”, face referire la protecţia drepturilor omului, a culturilor, tradiţiilor, limbilor şi instituţiilor „popoarelor din Spania”, care se referă doar la acele grupuri de persoane recunoscute ca „pueblo” (popoare/naţiuni)140. În Spania nu există vreo instituţie a statului responsabilă cu problemele minorităţilor. 

Populaţia rromă (gitanos) nu este recunoscută drept grup, nici ca minoritate etnică sau ca „naţiune”. Astfel, nu există un cadru juridic coerent pentru protecţia culturii, tradiţiei sau limbii acestei populaţii. Cu ocazia ratificării Convenţiei cadru pentru protecţia minorităţilor naţionale, Spania nu a făcut vreo declaraţie cu privire la minorităţile etnice recunoscute, şi nici nu a definit conceptul de „minoritate naţională”. Totuşi, în raportul adresat de către Spania în baza monitorizării aplicării Convenţiei cadru, este recunoscută existenţa de facto a existenţei minorităţii rromilor. 

Spania modernă este reprezentată de câteva grupuri etnice distincte, fiecare cu propria sa limbă şi propriile sale tradiţii culturale141. Castiliana a fost recunoscută ca limbă naţională şi străinii se referă la castiliană ca la limba spaniolă142. 

Catalonia este o entitate teritorială care se bucură de autoguvernare din 1979. Constituţia Spaniei o defineşte drept una din „naţionalităţile" „naţiunii" spaniole. 

Triunghiul catalan este situat în colţul nord-estic al Peninsulei Iberice şi cuprinde o parte considerabilă a Munţilor Pirinei şi a graniţei dintre Spania şi Franţa. Suprafaţa Cataloniei (32.000 km2) este comparabilă cu cea a Belgiei, iar populaţia ei se ridică la 6.000.000 de locuitori. 

Catalanii nu au o origine etnică comună, întrucât teritoriul catalan este coridorul care leagă peninsula de continentul european, o circumstanţă geografică care a favorizat migraţia şi amestecul populaţiilor. Ultimul mare val de imigrare a avut loc în perioada franchistă, iar cea mai importantă urmare a acestuia este că numărul catalanilor vorbitori de spaniolă a crescut simţitor—el reprezentând astăzi un procent de 45%. 

Catalonia nu dispune de resurse naturale semnificative, dar are, în schimb, o lungă tradiţie comercială şi industrială. Începând cu secolul trecut, Catalonia a devenit „uzina Spaniei" şi este şi astăzi una din cele mai bogate regiuni ale ţării. Catalonia reprezintă 6% din teritoriul, 16% din populaţia, 20% din PIB-ul, 24% din producţia industrială şi 30% din comerţul exterior al Spaniei. Statul spaniol realizează între 23% şi 24% din venitul său în Catalonia. 

Dacă ne plasăm în contextul Uniunii Europene, PIB-ul pe cap de locuitor al Cataloniei se situează în vecinătatea mediei Uniunii.

Cele mai semnificative elemente ale identităţii naţionale catalane sunt limba catalană şi conştientizarea faptului că regiunea constituie cea mai dezvoltată şi mai europeană parte a Spaniei. Limba catalană aparţine, asemeni românei, familiei de limbi romanice. Spre deosebire de alte limbi minoritare, catalana este limba unei foarte bogate literaturi scrise. Faptul că ea este vorbită de elitele regiunii îi conferă catalanei şi prestigiu social. 

Prin conceperea unei definiţii mai largi a naţiunii catalane, Catalonia a putut dezamorsa ameninţarea pe care prezenţa masivă a imigranţilor o reprezenta la adresa coeziunii sale interne. Potrivit acestei noi definiţii, pe criterii non-etnice, este catalan oricine trăieşte şi munceşte în Catalonia.

Modelul lingvistic catalan urmează liniile directoare ale Constituţiei Spaniei din 1978 cu privire la diferitele limbi vorbite în Spania: spaniola, catalana, eureska (limba bască) şi gahciana. În rezumat, Constituţia prevede:

• limba oficială a statului este limba spaniolă;

• toţi cetăţenii spanioli au obligaţia de a cunoaşte şi dreptul de a folosi spaniola;

• celelalte limbi vorbite în Spania pot fi considerate limbi oficiale în regiunile autonome respective.

Constituţia Spaniei recunoaşte pluralismul lingvistic al Spaniei, dar într-un mod inechitabil. La nivelul statului, caracterul oficial este rezervat unei singure limbi dintre cele patru, şi anume spaniolei. În ce priveşte drepturile lingvistice ale individului, Constituţia recunoaşte în totalitate drepturile cetăţenilor spanioli vorbitori de spaniolă. Ceilalţi se pot adresa administraţiei, iar aceasta, la rândul ei, li se poate adresa în limba pentru care ei au optat, doar la nivel local şi regional.

Bazele modelului lingvistic catalan au fost puse de Statutul de Autonomie din 1979. Acesta defineşte catalana ca limba Cataloniei şi statuează caracterul ei co-oficial (alături de spaniolă). El stabileşte, de asemenea, obligaţia conducerii regionale de a garanta folosirea curentă şi oficială a ambelor limbi, precum şi de a crea condiţiile pentru realizarea unei depline egalităţi între cele două.

Legea cu privire la limba oficială, promulgată în 1983 de către Parlamentul catalan, declară catalana drept limba guvernării şi a administraţiei locale şi regionale. În ce priveşte educaţia, legea precizează că obiectivul ei este cunoaşterea ambelor limbi, dar, în acelaşi timp, ea mai prevede că limba de predare este catalana. Legea recunoaşte totodată dreptul elevilor de a fi instruiţi în ciclul primar în propria limbă. Politica lingvistică are ca ţintă principală promovarea cunoaşterii şi folosirii limbii catalane ca pe o compensare a efectelor nocive pe care le-a avut asupra catalanei persecuţia din perioada de dictatură. 

Această politică, de „normalizare lingvistică", a fost susţinută cu ajutorul a două argumente majore. În primul rând, cunoaşterea generală a catalanei este necesară pentru a garanta individului dreptul deplin de a trăi în Catalonia, iar în al doilea rând, este important ca imigranţii şi copiii lor să aibă posibilitatea de a învăţa catalana pentru a le fi astfel facilitată integrarea în societatea catalană. Principalul instrument al politicii lingvistice a fost mass-media, supravegheată în acest sens de guvernul regional şi de sistemul educaţional.

Una din metodele pedagogice care vizează să le asigure copiilor vorbitori de spaniolă condiţiile pentru stăpânirea în egală măsură a catalanei şi a spaniolei este aşa-numita „imersiune lingvistică"—o metodă practicată şi în Quebec, Finlanda şi Ţara Galilor. „Imersiunea lingvistică" constă, în acest cazul, în predarea exclusiv în limba catalană în primele etape ale procesului educaţional. Această metodă, aplicată cu acordul părinţilor, impune o evaluare pozitivă a limbii materne a copilului—aşa cum se cuvine unei metode plurilingve de instruire.

Politica lingvistică dă prioritate persuasiunii şi convingerii mai degrabă decât impunerii cu forţa, de unde putem deduce că politica a fost flexibilă, treptată şi creativă. Recuperarea limbii catalane este în momentul de faţă un fapt practic ireversibil: 93,8% din populaţie înţelege catalana, 68% o vorbeşte, iar 40% o poate folosi în scris. Generaţiile tinere sunt într-o proporţie mare bilingve.

În plus, autorităţile catalane se îngrijesc pentru ca drepturile lingvistice ale individului să nu ,,încalce dreptul colectiv al comunităţii lingvistice catalane la propria limbă". Elementele teritoriale răspund, desigur, dorinţei de a garanta supravieţuirea catalanei şi de a echilibra bilingvismul din Catalonia.

Modelul lingvistic catalan se caracterizează prin aceea că a reuşit să facă compatibilă folosirea uzuală a catalanei cu respectul pentru limba imigranţilor. La început, modelul actual a fost impus prin forţa împrejurărilor: statutul oficial al spaniolei în toată Spania, numărul mare de vorbitori de spaniolă şi teama că toţi aceştia se vor opune revenirii la limba catalană. Consolidarea modelului, pe de altă parte, are loc bucurându-se de interesul tuturor părţilor. De fapt, din motive de mobilitate şi integrare socială, vorbitorii de spaniolă sunt tot mai interesaţi să înveţe catalana.

99. De asemenea, Legea din 10 ianuarie 1936, care a fost modificată prin Legea din 1 iulie 1972, a sancţionat, ca fiind ilegale, grupurile care incită la discriminare sau la ură rasială. 

100. Doar în domenii specifice, de exemplu, în dreptul muncii ori în privinţa presei, pot fi identificate astfel de exemple. 

101. Curtea de Casaţie a statuat că incitarea la discriminare rasială sau religioasă implică incitarea la comiterea de acte definite şi socotite ilicite prin art. 225 – 1 şi 432 – 7 din Codul penal. 

102. Acestea sunt Landul Schleswig–Holstein, Statul Liber al Saxoniei, Landul Brandenburg şi Saxonia de Jos. 

103. Comunitatea evreiască din Germania nu se autodefineşte drept minoritate, ci drept comunitate religioasă. Vezi: Consiliul Europei, Report submitted by Germany to article 25 paragraph 1 of the Framework Convention for the Protection of National Minorities, ACFC/SR (2000)001, 24 februarie 2000, p. 16.

104. Pe de altă parte, nimeni nu poate fi forţat, direct sau indirect, împotriva propriei dorinţe, să se identifice ca membru al unei minorităţi naţionale. Acest principiu rezultă din art. 2 par. 1 din Legea fundamentală germană: „Oricine are dreptul la autorealizare în măsura în care nu încalcă drepturile celorlalţi sau nu atentează la ordinea constituţională sau la moralitate”. De asemenea, în diferite landuri, principiul libertăţii unei persoane de a se declara ca aparţinând unei minorităţi naţionale este definit în Constituţie sau în legislaţia relevantă. 

105. Principiul egalităţii de tratament şi interdicţiei discriminării leagă legislaţia, executivul şi puterea judecătorească, odată ce el este direct aplicabil. Dispoziţiile constituţionale privind protecţia acestor grupuri sunt concretizate la nivel de legi, ordonanţe, statute şi acţiuni administrative. Regulile constituţionale se aplică, de asemenea, şi în landuri şi sunt confirmate în mod explicit în constituţiile anumitor landuri. Legislaţia landurilor se referă la minorităţile naţionale care locuiesc în respectivele landuri. 

106. „Autoritate publică”, în sensul par. 4 se referă la întreaga ramură a executivului, indiferent de calificarea acesteia drept „guvern” sau „administraţie”. În consecinţă, acţiunea în faţa instanţelor judecătoreşti este garantată oricărui membru al unei minorităţi naţionale. 

107. Aceste drepturi constituţionale sunt enumerate în par. 1–12 din Declaraţia de la Bonn, care a fost precedată de Declaraţia de la Kiel a Guvernului Landului Schleswig–Holstein asupra statutului minorităţii daneze din 26 septembrie 1949.

108. Pentru rezolvarea acestei probleme, autorităţile unor landuri au interzis presei referinţele la afilierea la anumite grupuri de populaţie. Astfel, de exemplu, Consiliul Presei Germane a instituit următoarele reguli: „Nimeni nu poate fi discriminat în contul apartenenţei sale sexuale, rasiale, etnice, religioase, sociale sau naţionale”: Consiliul Europei, Report submitted by Germany, op. cit., p. 21.

109. Totuşi, în conformitate cu obligaţiile asumate de către Germania prin ratificarea Cartei Limbilor Minoritare şi Regionale, au fost adoptate un număr de reglementări individuale în privinţa limbilor minoritare, în baza cărora o limbă minoritară poate fi utilizată în anumite cazuri în legătură cu autorităţile administrative locale şi regionale. Consiliul Europei, Report submitted by Germany, op. cit., p. 28. Conform Guvernului federal, datorită faptului că minorităţile naţionale sunt relativ reduse numeric, nu este posibilă, în general, utilizarea limbii minoritare în relaţie cu autorităţile administrative. Consiliul Europei, Report submitted by Germany, op. cit., p. 64.

110. Minoritatea daneză, populaţia sorb, precum şi grupul etnic frisian utilizează în mod intens acest drept. 

111. Această dispoziţie a fost pusă în aplicare, cu câteva excepţii locale, în zonele locuite tradiţional de către sorbi, în Saxonia şi în Brandenburg. La nivelul anului 2000 începuse utilizarea semnelor bilingve şi în zona locuită de către frisieni. Minoritatea daneză nu utilizează şi nici nu a solicitat semne topografice bilingve în propria zonă. Totuşi, semne în limba daneză au fost aşezate în multe comunităţi ale acestora. 

112. La nivel local, Kreise (districtele administrative rurale) cu minorităţi naţionale sau grupuri etnice semnificative, precum şi autorităţile locale, precum alte organisme de drept public (de exemplu, Ostfriesiche Landschaft) au înfiinţat oficii pentru asistarea minorităţilor. 

113. De exemplu, secţiunea 7 din Tratatul de Stat asupra Companiei de audiovizual NDR (Norddeutscher Rundfunk), secţiunea 20 din Legea audiovizualului din Landul Saxonia de Jos, ori secţiunea 24 din Legea audivizualului din Landul Schleswig–Hostein. 

114. Infracţiune denumită, uneori, şi incitarea la disensiune naţională.

115. Art. 29.6 din Constituţie dispune: „Nici un acord internaţional nu devine parte a dreptului intern al statului, dacă Oireachtas (Parlamentul) nu dispune astfel". Acest text a fost interpretat ca excluzând instanţele de la acordarea efectului direct al dreptului intern pentru acordurile internaţionale, care nu au fost incorporate în baza art. 29.6 din Constituţie (cazul Norris v. Attorney–General [1984] IR 36). 

116. Comunitate care nu este rromă, însă are trăsături comune cu minoritatea rromă care există în alte state. Membrii acestei comunităţi călătoreau din loc în loc şi desfăşurau diverse activităţi. În prezent, membrii comunităţii respective trăiesc, în majoritatea lor, în oraşe. 

117. Consiliul Europei, Report Submitted by Ireland pursuant to article 25, paragraph 1 of the Framework Convention for the Protection of National Minorities, noiembrie 2001, ACFC/SR (2001)006, p. 7. În plus, Irlanda a declarat că existenţa ori desemnarea unei minorităţi nu depinde de o decizie a statului respectiv, ci trebuie stabilită de către un criteriu obiectiv. În plus, a fost declarat şi faptul că Irlanda este conştientă şi de dreptul indivizilor şi/sau grupurilor de indivizi de a alege în mod liber dacă să fie trataţi sau nu ca o minoritate recunoscută (op. cit., p. 15).

118. În secţiunea 2 din Legea privind statutul egal din 2000 (Equal Status Act) defineşte comunitatea traveller, drept „comunitatea de persoane care sunt desemnaţi în mod tradiţional drept „travellers” şi care sunt identificaţi (atât de către ei înşişi, cât şi de către alte persoane) ca populaţia cu o istorie, cultură şi tradiţii comune, inclusiv din punct de vedere istoric, cu un stil nomad de viaţă în insula Irlanda”. 

119. Limba engleză este utilizată într-o măsură mai mare în Irlanda, deşi irlandeza este prima limbă vorbită în zone precum Gaeltacht, în partea vestică. 

120. Prin urmare, rezultă din caracterul „dualist” al sistemului juridic irlandez că, fără o lege a Parlamentului, dispoziţiile convenţiilor internaţionale nu pot fi invocate în faţa şi aplicate direct de către instanţele judecătoreşti. 

121. Hurst Hannum – Autonomie, suveranitate şi autodeterminare, Ed. Paideia, 1990, p. 397-403

122. Igor Boţan - Armonizare a relaţiilor inter–etnice, sfidări şi oportunităţi; p. 87-90,cit. Anna Maria Traversa–Val d Aosta, o multitudine de resurse, Revista Altera, nr. 15, anul VI, 2000

123. Forumul a luat deja în discuţie o mare varietate de aspecte de politică şi practice ivite în cadrul Home Office. De asemenea, la nivelul Scoţiei, Ţării Galilor şi Irlandei de Nord funcţionează câte un oficiu responsabil cu problemele specifice apărute. 

124. Home Secretary a anunţat această anchetă în iulie 1997, iar raportul a fost publicat în februarie 2000. Ulterior publicării Raportului anchetei, Home Secretary a publicat un Plan de acţiune cu 70 de recomandări. Acest Plan de acţiune instituie un program pe termen lung, în baza căruia Guvernul trebuie să publice un raport anual care să cuprindă progresele privitoare la punerea sa în aplicare.

125. De asemenea, în baza acestei legi şi romii sunt consideraţi grup rasial. Şi jurisprudenţa a stabilit faptul că scoţienii, irlandezii şi galezii, care provin din foste naţiuni independente, sunt definiţi drept grup rasial în baza originilor lor naţionale. 

126. Consiliul Europei, Report Submitted by the United Kingdom pursuant to article 25, paragraph 1 of the Framework Convention for the Protection of National Minorities, 26 iulie 1999, ACFC/SR (1999)013, p. 4. 

127. Guvernul a publicat în februarie 1999 un document (White Paper) cuprinzând propuneri de schimbare a derulării următorului recensământ din 2001. Aceste propuneri vizează, printre altele, includerea unei întrebări cu privire la religie, precum şi extinderea întrebării cu privire la originea etnică. 

128. S-a propus includerea unei întrebări cu privire la grupul etnic pentru Irlanda de Nord, cu ocazia recensământului din 2001.

129. Consiliul Europei, Report Submitted by the United Kingdom, op. cit., p. 13.

130. În 1998, comisia a publicat al treilea raport în baza acestei legi. Printre propunerile formulate de către comisie sunt şi cele de extindere a sferei de cuprindere a legii şi, respectiv, de sporire a competenţelor comisiei şi a tribunalelor de muncă. O propunere similară de extindere a sferei de cuprindere a legii a fost formulată şi în Raportul Lawrence. 

131. „Good Friday Agreement”, acord care a fost ratificat printr-un referendum de peste 70% din populaţia Irlandei de Nord. Acordul conţine o gamă variată de măsuri pentru sporirea protecţiei corespunzătoare a drepturilor fundamentale ale omului. 

132. Sarcinile comisiei sunt menţionate în secţiunea 69 din lege.

133. Policy Appraisal for Fair Treatment.

134. În această zonă, limba galeză este vorbită de către aproximativ jumătate de milion de persoane (reprezentând 18,7% din populaţia Ţării Galilor). 

135. Consiliul Europei, Report Submitted by the United Kingdom, op. cit., p. 16.

136. În Scoţia, conform recensământului din 1991, 69510 persoane (reprezentând 1,4% din populaţie) continuă să vorbească limba galeză. A fost desemnat un ministru care să se ocupe de coordonarea unei politici eficiente în sensul dezvoltării acestei limbi minoritare. În Irlanda de Nord, conform recensământului din 1991, 142000 de persoane (reprezentând 9% din populaţie) au cunoştinţe de irlandeză. 

137. Totodată, poziţia guvernului britanic este aceea că, fără o stăpânire a limbii engleze, copiii a căror limbă maternă nu este engleza nu vor fi capabili să beneficieze de avantajele şcolare şi nici nu vor putea participa, în mod deplin, în calitate de cetăţeni britanici, la viaţa socială: Consiliul Europei, Report Submitted by the United Kingdom, op. cit., p. 36.

138. La nivelul anului 2000, existau 9 parlamentari aleşi din partea grupurilor minorităţilor etnice. 

139. Fred Grunfeld – Minorităţi în Olanda, Revista Altera, nr.1, anul I, 1995, p. 173-181

140. Cum ar fi populaţia bască, catalană sau galiciană. Deşi aceste grupuri reprezintă „grupuri minoritare” la nivelul întregii ţări, totuşi, ele sunt majoritare în respectivele regiuni. 

141. Hurst Hannum – Autonomie, suveranitate şi autodeterminare, Ed. Paideia, 1990, p.234- 244

142. Pau Puig I Scotoni, Supravieţuire naţională, politică lingvistică şi coeziune internă, Revista Altera, nr. 8, anul IV, 1998, p. 167-173

